title: Revolver Ocelot

text: Pelin epilogissa Big Boss selittää Snakelle Ocelotin motiivit. Liquidin henki ei ikinä yliluonnollisesti riivannut Ocelotin tietoisuutta tekokäden kautta, vaan Ocelot itse loi nanokoneilla, itsehypnoosilla ja psykoterapialla Liquidin persoonallisuuden voidakseen kapinoida Patriootteja vastaan. Ocelot teeskenteli Liquidin vallaneen hänen mielensä ja kehonsa, koska hän halusi hämätä Patrioottien tekoälyjä ja kylvää eripuraa Snake-kaksosten välillä. Ocelot halusi tuhota Patriootit, jotta tekoälyjen hallitsemilla nanokoneilla keinotekoiseen koomaan vaipunut Big Boss olisi vapaa Patrioottien vallasta. Ocelotin kuolinsyy oli Snakestä saatu tartunta FOXDIE-viruksesta, jonka tekoälyt ohjelmoivat tappamaan Patrioottien viholliset. Big Boss itse päättää Patriootit tappamalla Zeron ja kuolee The Bossin haudalla.


title: Revolver Ocelot

text: Ocelot esiintyy vuonna 2015 julkaistussa "issä" kaksoisagenttina, joka avustaa Venom Snakea ja palkkasoturijoukko Diamond Dogsia vuoteen 1984 sijoittuvassa tarinassa. Hän toimii kuulustelijana pelätessään, että Diamond Dogsiin on soluttautunut vakooja, mutta joutuu usein vastaamaan metodeistaan Kazuhira Millerille, joka ei ole vakuuttunut hänen kuulustelemiensa henkilöiden syyllisyydestä. Pelin lopussa Ocelot ilmoittaa tukensa Big Bossin suunnitelmalle sotia salaista sotaa Cipheria vastaan, enteillen hänen osallisuuttaan kronologisesti myöhemmissä "Metal Gear Solid" -peleissä.


title: Revolver Ocelot

text: Vuonna 2008 Revolver Ocelot pääsi kuudennelle sijalle GamesAreEvil.com-sivuston luettelossa, johon oli luetteloitu kymmenen parasta konnaa videopeleissä.


title: Farscape

text: Farscape on Rockne S. O'Bannon luoma australialais–yhdysvaltalainen scifisarja. Sarjaa tuotettiin alkujaan Nine Network–televisiokanavalle.


title: Farscape

text: Se on Muppeteista tunnetun Jim Henson Companyn tuotantoa, mikä näkyy muun muassa siinä, että kaksi sarjan päähenkilöistä on animoituja nukkeja.


title: Farscape

text: Alkujaan viiden tuotantokauden mittaiseksi suunniteltu sarja lopetettiin yllättäen neljännen kauden jälkeen, joka jätti suuren cliffhangerin. Tämän jälkeen Brian Henson, toinen tuottajista hankki "Farscapen" oikeudet jatkaakseen juonta eteenpäin "" minisarjan avulla.


title: Farscape

text: Rockne S. O'Bannon on kertonut vuonna 2017 suunnittelevansa jatkoa sarjalle.


title: Farscape

text: Sarjan päähenkilö on astronautti John Crichton, joka on suorittamassa koelentoa uudenlaisella Farscape-aluksella, mutta joutuukin madonreiän kautta toiselle puolelle galaksia keskelle avaruustaistelua. Siellä hänet tempaistaan mukaan Moya-nimisen elävän avaruusaluksen ja sen omalaatuisen miehistön seikkailuihin.


title: Farscape

text:
Koko sarjaa hallitsee kaksi pääjuonta. John Crichton saa lähes vahingossa tietoa madonreikien toiminnasta ja hallinnasta. Scorpius ymmärtää tämän tiedon suunnattoman sotilaallisen arvon ja pyrkii keinoja kaihtamatta saamaan sen, Crichton taas ei soisi sitä Rauhanturvaajien käyttöön.
Kenties vieläkin keskeisempänä teemana kulkee koko sarjan läpi ihmisastronautti Crichtonin ja sebakealaissotilas Aeryn Sunin eeppisiin mittoihin syvenevä rakkaustarina.


title: Farscape

text: Aika Farscapessa ilmaistaan tuttuja ajan yksiköitä vastaavilla yksiköillä. "Mikrot" tarkoittaa jokseenkin sekuntia, "arn" tuntia, "solar day" päivää ja "cycle" taas puolestaan vuotta. Pituusmittoina ovat "motra" ja "metra" joiden tarkka pituus ei ole tiedossa, mutta 600 motraa on "hieman yli puoli metraa" (What Was Lost, part 2 - Resurrection, tuotantokauden 4 toinen jakso). Metra on joka tapauksessa yli kilometrin.


title: Farscape

text: 1990-luvun alkupuolella Rockne S. O'Bannonin ja Brian Hensonin suunnittelivat scifisarjaa nimeltä "Space Chase". Myöhemmin nimeksi tuli "Farscape".


title: Farscape

text: Syyskuussa 2002 Sci-Fi Channel (silloin Vivendin omistuksessa) veti rahoituksen pois, jonka seurauksena sarjan viides tuotantokausi peruttiin. Syyksi ilmoitettiin sarjan tuottamisen olevan liian kallista pieniin katsojamääriin verrattuna.


title: Farscape

text: Sarjan fanien suuren tuen myötä The Jim Henson Company sai tarvitsemansa rahoituksen tuottaakseen minisarjan "", joka jatkaa mihin jäätiin sarjan neljännen kauden finaalijaksossa.


title: Farscape

text: Sarjan ensiesitys tapahtui australialaisella Nine Network–kanavalla. Tuon jälkeen sitä esitti Kanadassa YTV, Yhdysvalloissa Sci-Fi Channel ja Briteissä BBC Two. Suomessa sarjaa on esittänyt TV5.


title: Barachiel

text: Barachielia on pidetty yhtenä seitsemästä arkkienkelistä. Barachielin on ajateltu huolehtivan Jumalan kaitselmuksesta ja siunauksesta. Paitsi hyvien pyrkimystemme siunaamisen, se kattaa myös henkilökohtaisen ristin kantamisen - se on enkeli joka antaa voimaa jokaisen ihmisen oman ristin kantamiseen. Barachielille sopii psalmi 91, jakeet 11 ja 12: ""Hän antaa enkeleilleen käskyn varjella sinua, missä ikinä kuljet, ja he kantavat sinua käsillään, ettet loukkaa jalkaasi kiveen.""


title: Polgara: Velhottaren tarina

text: Polgara: Velhottaren tarina on David ja Leigh Eddingsin kirjoittama fantasiakirja. Kirja kertoo Belgarath-velhon tyttärestä "Polgarasta" ja hänen elämästään. Kirja on jatkoa "" -kirjalle sekä Belgarionin taru- ja Mallorean taru-kirjasarjoille. Se myös päättää "Kiven vartija" -kirjasta alkaneen tarinan.


title: Polgara: Velhottaren tarina

text: Polgaran ja hänen kaksoissisarensa Beldaranin äidin Poledran uskotaan kuolleen synnytyksessä, ja heidät kasvattaa Beldin -velho. Polgara oppii jo nuorena Tahdon ja Sanan merkityksen. Isäänsä Belgarathiin Polgara ei halua luoda läheisiä siteitä ennen kuin tämä on lähettänyt hänen sisarensa Beldaranin Riva Rautakouran, Tuultensaaren kuninkaan ja Aldurin Kiven omistajan vaimoksi. Polgaran elämä on täynnä menetyksiä. Ensimmäinen, jonka hän menettää, on hänen Beldaran-sisarensa, ja vuosisatojen kuluessa hän näkee jatkuvasti rakkaidensa vanhenevan ja kuolevan. Kirjassa Polgara suostuu ottamaan vastuulleen Riva Rautakouran viimeisen perillisen. Rautakouran suvun jatkumisen varmistamisesta tulee hänen pääasiallinen toimensa yli tuhanneksi viideksisadaksi vuodeksi.


title: Baudot-koodi

text: Baudot-koodi on kaukokirjoitinlaitteissa käytetty merkistö, jonka historia alkaa ranskalaisen Émile Baudot’n 1870-luvulla kehittämästä ensimmäisestä kaukokirjoittimesta. Baudot-koodia voidaan luonnehtia 5-bittiseksi, vaikka biteistä ei vielä puhuttu kaukokirjoittimien yhteydessä eikä tekniikkaa osattu yleensä yhdistää binäärijärjestelmään. Alun perin Baudot-koodia syötettiin 5-näppäimisellä koskettimistolla, jossa kunkin koskettimen voi sanoa vastanneen yhtä lähetettävän merkin bittiä.


title: Baudot-koodi

text: Kaukokirjoittimeen kirjoituskonemaisen näppäimistön liittänyt Donald Murray teki vuonna 1901 muutoksia myös Baudot-koodiin, ja myöhemmin amerikkalainen lennätinyhtiö Western Union teki vielä lisämuutoksia. Merkistöön lisättiin ohjauskoodeja, ja esimerkiksi ranskan kielen É-kirjain jäi pois. 1930-luvulla Western Unionin merkistön pohjalta laadittiin ITA2 ("International Telegraph Alphabet No 2" eli kansainvälinen sähkötysaakkosto nro 2), joka tunnetaan myös Kansainvälisen televiestintäliiton (CCITT:n) standardina CCITT No 2. Nykyään Baudot-koodilla tarkoitetaan yleensä juuri ITA2-merkistöä, jota käytetään yhä radioamatöörien RTTY-liikenteessä ja kuulovammaisten tekstipuhelimissa.


title: Baudot-koodi

text: 1960-luvulla Baudot-koodin seuraajaksi kaukokirjoittimissa ja tietokoneissa kehitettiin 7-bittinen ASCII-merkistö, johon mahtui enemmän merkkejä (esimerkiksi kirjaimista erikseen sekä suuraakkoset että pienaakkoset). Moni Asciihin sisältyvä ohjauskoodi periytyy Baudot-koodista, mutta merkkien järjestys on erilainen.


title: Baudot-koodi

text: Baudot-koodissa on käytössä kaksi tilaa, joista "kirjaintilassa" voidaan kirjoittaa suuraakkosia ja "kuviotilassa" numeroita sekä väli- ja erikoismerkkejä. Tilasta toiseen voidaan vaihtaa erityisillä ohjauskoodeilla: ITA2-merkistössä koodi LTRS vaihtaa kirjaintilaan ja FIGS vaihtaa kuviotilaan.


title: Baudot-koodi

text: Seuraavissa kaavioissa merkkikoodit on ilmaistu heksadesimaalimuodossa, mikä rinnastaa ne nykyaikaisiin tietokonemerkistöihin. Merkkien järjestys vaikuttaa ASCII-koodaukseen nähden täysin epäloogiselta, mutta tämä selittyy muun muassa sillä, että yleisemmin käytetyt koodit haluttiin saada helpommiksi tuottaa koskettimistolla. Ratkaisu liittyy samaan aikaan latomakoneissa käytettyyn ETAOINSHRDLU -näppäimistöön, koodaus pyrkii antamaan nopeimmin näppäiltävät ja helpoimmin erotettavat koodit englanninkielen yleisimmille kirjaimille. Myös omaksuttavuus ja yhteydet Morse-sähkötysaakkostoon saattoivat vaikuttaa järjestykseen.


title: Baudot-koodi

text: | 00 NUL | 01 E | 02 LF | 03 A |


title: Baudot-koodi

text: | 00 NUL | 01 3 | 02 LF | 03 - |


title: Rössypottu

text: Rössypottu on "rössystä" eli veripaltusta sekä perunoista ja sianlihasta valmistettava keitto. Siinä keitetään kuoritut perunat ja sianliha kypsiksi (vettä keittämiseen tarvitaan vain sen verran, että perunat ja liha peittyvät). Paloiteltu rössy lisätään keittoon, jonka annetaan kiehua vielä pari minuuttia. Mausteeksi riittää pelkkä suola. Rössypottu on erityisesti oululainen perinneruoka, joka on yleinen myös muualla Pohjois-Suomessa. Rössypottu tunnetaan myös Ruotsissa, nimellä rösch potatis. Ruokalaji lienee alkujaan Saksan Alasaksin alueelta kotoisin oleva myöhäissyksyn sadonkorjuujuhlan eli köyrin ruokalaji.


title: Rössypottu

text: Rössy eli veripalttu voidaan valmistaa poron-, naudan- tai sianverestä. Muita aineksia ovat maito, kalja, ruisjauhot, sipuli, voi ja siirappi sekä mausteina suola, valkopippuri, muskottipähkinä ja meirami. Taikinaseos paistetaan voidellussa vuoassa; se turpoaa noin kolmanneksen alkuperäisestä koostaan. Rössyä syödään tavallisesti lämpimänä puolukkahillon kera tai kylmänä voileivällä. Entisajan rössyyn ei kuulu mausteina valkopippuri, muskottipähkinä eikä meirami. Niitä ei siihen aikaan ollut Suomessa edes saatavilla.


title: Rössypottu

text: Rössyä on nykyisin saatavilla myös valmiina eineksenä: rantsilalainen lihanjalostusyritys Kylmänen Food Oy ja oulunsalolainen Lounastuote Oy myyvät ja valmistavat rössyä. Muita käytettyjä nimityksiä ovat rössi, rössö, roppana, kisko ja kampsu.


title: Syntyvyyden säännöstely

text: Syntyvyyden säännöstelyllä tarkoitetaan ihmisten syntymien määrän rajaamista suunnitellulle tasolle esimerkiksi perhesuunnittelun, ehkäisyn ja abortin keinoin. Kaikilla eliölajeilla on aina ja kaikkialla rajoitettu mahdollisuus lisääntyä.


title: Syntyvyyden säännöstely

text: Ihmisen lapsilukuun vaikuttavat monenlaiset asiat. Jos lapsikuolleisuus on korkea, iso lapsiluku takaa aktiivisen väestön uusintamisen. Kehitysmaissa onkin perheiden lapsimäärä huomattava verrattuna teollistuneisiin valtioihin, jotka ovat väestöllisen muuntumisen mallin neljännessä vaiheessa, joissa syntyvyyttä alentavat tekijät ovat yhteydessä kaupungistumiseen. Myös lastentautien hoidon ja ehkäisyn kehittyminen esimerkiksi lääkityksin ja rokotuksin sekä lapsivuode- ja imetysaikojen kehittynyt terveydenhuolto neuvola- tai muun järjestelmän avulla parantaa lasten selviytymistä aikuisikään ja siten tarve pitää väestömäärää yllä korkean syntyvyyden avulla menettää merkityksensä. Kehitysmaassa jossa lapsikuolleisuus on saatu alas lääkinnän ja parantuneiden ravinto-olojen ansiosta ollaan kuitenkin ongelman edessä. Suurempi osa lapsista jää henkiin mutta syntyvyys on edelleen korkea, tapahtuu väestöräjähdys. Tämän ehkäisemiseksi tarvittaisiin syntyvyyden säännöstelyä.


title: Syntyvyyden säännöstely

text: Pastori Thomas Malthus esitti 1798 julkaisussaan "An Essay on the Principle of Population" ihmisten lisääntyvän aina materiaalisen sietokykynsä rajoille, ja siten äärimmäiseen köyhyyteen, jollei ”sukupuolten välistä intohimoa” pystytä hillitsemään. Malthusin teoria vaikutti pätevän sangen hyvin ihmispopulaation kokoon ja elintasoon pitkälle 1800-luvulle, mutta 1800-luvun lopulta lähtien, alkaen Länsi-Euroopasta ja leviten sieltä myöhemmin kehittyneille alueille, talouskasvu kiihtyi ennennäkemättömäksi samalla kun väestönkasvu alkoi pienetä.


title: Syntyvyyden säännöstely

text: Syntyvyyden säännöstelyä perustellaan usein luonnon kantokykyyn vedoten. 1800-luvun alussa Thomas Malthus esitti kuuluisan teoriansa, jonka mukaan väestö kasvaa nopeammin kuin ruoan määrä, josta seuraa suuria ongelmia. Vaatimukset syntyvyyden säännöstelyyn maapallon ekologiseen kantokykyyn vedoten kasvoivat 1900-luvun jälkipuoliskolla. Syntyvyyden säännöstely ekologisista syistä on tärkeämpää siellä, missä kulutetaan eniten eli rikkaissa maissa. Toisaalta kehitysmaiden väestö kärsii itse enemmän omasta liikaväestöstään.


title: Syntyvyyden säännöstely

text: Erityisesti eräiden uskonnollisten piirien, kuten vanhoillislestadiolaisten suhtautuminen syntyvyyden säännöstelyyn on jyrkän kielteinen. Katolinen kirkko ei hyväksy raskauden ehkäisyä muuten kuin pidättäytymällä, keskeytetyllä yhdynnällä tai niin sanottujen varmojen päivien avulla.


title: Syntyvyyden säännöstely

text: YK:n lapsen oikeuksien julistus tähtää siihen, että jokaisella lapsella on oikeus syntyä toivottuna.


title: Syntyvyyden säännöstely

text: Kiina on noudattanut yhden lapsen politiikkana tunnettua ohjelmaa vuodesta 1978. Väestönkasvu on kehitysmaiden osalta saatu hallintaan kohtuullisen hyvin Itä-Aasiassa ja Etelä-Amerikassa, kun taas AIDS:ista ja äärimmäisestä köyhyydestä erityisesti kärsivän Afrikan syntyvyyden säännöstely on ongelma. Suomessa esimerkiksi Väestöliitto ja Kansaneläkelaitos ovat huolestuneita syntyvyyden liiallisesta laskusta.


title: Kaukokirjoitin

text: Kaukokirjoitin eli telex on sähkömekaaninen laite, jota käytetään merkkimuotoisten viestien lähettämiseen paikasta toiseen yksinkertaista sähköistä viestikanavaa kuten lennätinlinjaa pitkin. Tyypillinen kaukokirjoitin on paperille tulostava kirjoituskonetta muistuttava laite. Useimmissa kaukokirjoittimissa on myös ollut mahdollisuus tallentaa vastaanotetut viestit reikänauhalle ja lähettää nauhalle tallennettuja viestejä automaattisesti eteenpäin.


title: Kaukokirjoitin

text: Kaukokirjoittimia alkoi ilmestyä lennätinlaitoksiin 1800-luvun loppupuolella, mutta nykyisin ne ovat suurelta osin poistuneet käytöstä kehittyneempien viestintämenetelmien tieltä. Esimerkiksi Sonera lopetti Telex-palvelunsa vuoden 2005 lopussa.


title: Kaukokirjoitin

text: Kaukokirjoittimien varhaiseen kehitykseen vaikuttaneita keksijöitä olivat Royal E. House, David E. Hughes, Charles Krum ja Émile Baudot. Émile Baudotilta ovat saaneet nimensä Baudot-koodi sekä signaalinmuutosnopeuden mittayksikkö baudi.


title: Kaukokirjoitin

text: Telex-merkki on digitaalinen, viisibittinen merkki. Reikänauhalle muodostuu tulostettaessa viisi reikäsaraketta. Kirjaimet ja numerot ovat eri merkistöinä, joiden kesken merkistö vaihdetaan tietyllä merkillä.


title: Kaukokirjoitin

text: Amerikkalainen vuonna 1906 perustettu Teletype Corporation oli yksi tunnetuimmista kaukokirjoitinvalmistajista. Teletypen kaukokirjoittimia käytettiin paljon tietotekniikassa päätteinä, mistä on periytynyt esimerkiksi Unix-maailmassa yleinen tapa kutsua mitä tahansa päätettä TTY:ksi (lyhenne Teletypestä).


title: Kaukokirjoitin

text: Telex-verkko on kaukokirjoitinverkko, jossa laitteet ovat yhteydessä toisiinsa puhelinverkon kaltaisella reititysjärjestelmällä. Ensimmäinen telex-verkko otettiin käyttöön Saksassa 1930-luvulla. Suomessa palvelun huippuvuosi oli vuonna 1985, jolloin telex-liittymiä oli noin 8 500. Posti- ja lennätinlaitoksen seuraaja Sonera lopetti telex-verkon Suomessa vuonna 2005.


title: Magellan-luotain

text: Magellan laukaistiin avaruussukkula Atlantiksesta IUS-raketilla () 4. toukokuuta 1989 lennolla STS-30, ja se oli ensimmäinen avaruussukkulan kuljettama, planeettoja tutkiva avaruusluotain. Luotain kiersi Aurinkoa lähes puolitoista vuotta ennen kuin saavutti Venuksen. 10. elokuuta 1990 Magellan asettui Venusta kiertävälle radalle.


title: Magellan-luotain

text: Magellan oli koottu suurelta osin muista luotaimista ylijääneistä osista. Magellanin runko, suuri antenni sekä rakettimoottori olivat peräisin Voyager-luotainprojektista. Pari tietokonetta ja voimansiirtojärjestelmä olivat peräisin Galileo-luotaimesta. Pienempi antenni taas oli jäänne Marsia tutkineesta Mariner 9 -luotaimesta. Lisäksi luotaimeen rakennettiin kaksi 2,5 x 2,5 metristä aurinkopaneelia sekä "synteesiapertuuritutka", jolla Venuksen pintaa kartoitettiin sen pilvien lävitse.


title: Magellan-luotain

text: Magellan kartoitti Venusta kuudella havaintojaksolla syyskuusta 1990 toukokuuhun 1991, toukokuusta 1991 syyskuuhun 1992, syyskuusta 1992 toukokuuhun 1993, toukokuusta elokuuhun 1993 sekä elokuusta 1993 huhtikuuhun 1994. NASA sai luvan jatkaa tehtävää syyskuuhun. Tutkijaryhmä kavensi omaa rahoitustaan niin, että luotainta seurattaisiin lokakuuhun asti. Magellanin rataa laskettiin hiljalleen alemmas, kunnes viimeisen radankorjauksen jälkeen korkeus oli enää 138 km. 12. lokakuuta aamuyön tunteina yhteys luotaimeen katkesi sen siirtyessä Venuksen varjopuolelle. Sen jälkeen ei Magellanista kuulunut mitään. Magellan kiersi Venusta napojen yli kulkevalla radalla. Alun perin sen rata oli huomattavan elliptinen; etäisyys planeetan pinnasta vaihteli 294:stä 8 543 kilometriin. Luotaimen käydessä lähellä planeettaa sen tutka nappasi joukon hyvälaatuisia kuvia, jotka kattavat liki koko Venuksen pinnan. Magellanin kuvat ovat lisänneet tutkijoiden ymmärrystä Venuksen pinnanmuotojen synnystä.


title: Magellan-luotain

text: Magellan pystyi kartoittamaan planeetan pinnasta 99%. Kuvat ja kartoitus oli paljon tarkempia kuin Neuvostoliittolaisien Venera 15:ta ja Venera 16:ta suorittamat.


title: Magellan-luotain

text: Magellan oli 1990-luvun ainoa varsinainen Venus-luotain. Se sai nimensä 1500-luvun portugalilaisen tutkimusmatkailijan Fernão de Magalhãesin mukaan.


title: SMERŠ

text: SMERŠ ("СМЕРШ"; , "smert špionam"; ) oli Neuvostoliiton sisäministeriön alainen salainen järjestö toisen maailmansodan aikana. SMERŠ perustettiin Saksan tiedustelu- ja vakoilujärjestö Abwehrin vastustajaksi 19. huhtikuuta 1943.


title: SMERŠ

text: SMERŠ oli NKVD:stä omaksi yksikökseen eriytetty itsenäinen, valtion salainen poliisijärjestö. Sen johtaja Viktor Abakumov raportoi toiminnasta suoraan Josif Stalinille.


title: SMERŠ

text: SMERŠin tehtävänä oli etsiä, pidättää ja teloittaa kaikki epäilyttävät henkilöt puna-armeijassa. Rintamakarkurien lisäksi se kuulusteli ja teloitti tai lähetti pakkotyöhön sotavangit. SMERŠin tehtävänä oli myös sodanjälkeisen Itä-Euroopan väestön seulonta, näytösoikeudenkäyntien järjestäminen ja teloitukset.


title: SMERŠ

text: SMERŠin erityistehtävänä oli Adolf Hitlerin löytäminen, jos mahdollista elävänä vangitseminen tai ruumiin löytäminen. Hitlerin kuoltua puna-armeijan upseerit ja SMERŠ:n agentit löysivät tämän osittain palaneen ruumiin läheltä Hitlerin bunkkeria.


title: SMERŠ

text: Myöhemmin, KGB:n alaisuudessa SMERŠ etsi ”kansanvihollisia” Neuvostoliiton ulkopuolelta.


title: SMERŠ

text: SMERŠ muutettiin Sotavoimien Kansankomissariaattiksi maaliskuussa 1946. Saman vuoden toukokuussa se muutettiin Sotavoimien ministeriöksi.


title: SMERŠ

text: Kirjailija Ian Fleming käytti kuvitteellista versiotaan SMERŠistä neljässä ensimmäisessä James Bond -kirjassaan Bondin päävastustajana.


title: Kiihotus kansanryhmää vastaan

text: Kiihotus kansanryhmää vastaan on puhetta tai kirjoitusta, jonka tarkoitus on halventaa tai pelotella kansanryhmää tai lietsoa väkivaltaista tai syrjivää toimintaa kansanryhmää kohtaan. Yleensä kansanryhmällä tässä yhteydessä tarkoitetaan rodun, etnisen taustan, kansallisuuden, uskonnon, seksuaalisen suuntautumisen tai vammaisuuden määrittämää kansanryhmää.


title: Kiihotus kansanryhmää vastaan

text:
Kansanryhmää vastaan kiihottamisen juridinen asema vaihtelee maittain, sillä sen nähdään usein olevan eri kannalla sananvapauden kanssa. Toisaalta kunnianloukkauskin ohittaa sananvapautta määrittelevät lait useimmissa maissa.
Suomessa rikoslaki (13.5.2011/511) määrittelee "kiihottamisen kansanryhmää vastaan" 11 luvussa, joka sisältää sotarikokset ja rikokset ihmisyyttä vastaan:


title: Kiihotus kansanryhmää vastaan

text: Joka asettaa yleisön saataville tai muutoin yleisön keskuuteen levittää tai pitää yleisön saatavilla tiedon, mielipiteen tai muun viestin, jossa uhataan, panetellaan tai solvataan jotakin ryhmää rodun, ihonvärin, kansallisen tai etnisen alkuperän, uskonnon tai vakaumuksen, seksuaalisen suuntautumisen tai vammautumisen perusteella taikka niihin rinnastettavalla muulla perusteella, on tuomittava kiihottamisesta kansanryhmää vastaan sakkoon tai vankeuteen enintään kahdeksi vuodeksi.


title: Kiihotus kansanryhmää vastaan

text: Lisäksi 10 a §:ssä erotetaan rikoksen törkeä muoto.


title: Kiihotus kansanryhmää vastaan

text:
Solvausta ja panettelua ei sinänsä laissa määritellä, mutta lain esitöissä annetaan esimerkkejä:
”Tyypillinen rangaistava menettely olisi sellaisen tiedon, mielipiteen tai muun viestin levittäminen, joissa ryhmään kohdistuvaa väkivaltaa tai syrjintää pidetään hyväksyttävänä
tai toivottavana tai ihmisiä verrataan eläimiin, loisiin jne. tai yleistäen väitetään heitä rikollisiksi tai esitetään alempiarvoisiksi jne.”


title: Kiihotus kansanryhmää vastaan

text: Tuomiot kiihotuksesta kansanryhmää vastaan olivat ennen melko harvinaisia. Ennen vuotta 2001 niitä on ollut 4–5. Tilastokeskuksen mukaan Suomessa tuomittiin vuosina 2009–2014 kiihottamisesta kansanryhmää vastaan 27 henkilöä. Tuomiot ovat olleet sakosta kahteen vuotta vankeutta. Eniten tuomioita annettiin vuonna 2012, jolloin käräjäoikeudessa tuomittiin 12 henkilöä.


title: Kiihotus kansanryhmää vastaan

text: 21. tammikuuta 1999 Turun käräjäoikeus tuomitsi turkulaisen kaupunginvaltuutetun Olavi Mäenpään kiihottamisesta kansanryhmää vastaan 50 päiväsakkoon, mikä teki 1 800 markkaa. Mäenpää oli asettanut 7. heinäkuuta 1998 Turussa Kurjenmäen urheilukentälle 25 kylttiä, joissa muun muassa kehoitettiin somaleja palaamaan Afrikkaan. Mäenpää tuomittiin Turun käräjäoikeudessa samasta rikoksesta uudelleen vuonna 2001, tällä kertaa 80 päiväsakkoon mikä vastasi 500 euroa. Mäenpää ei suostunut maksamaan sakkoja, jolloin ne muunnettiin 80 päiväksi vankeutta, joista hän istui puolet eli 40 vuorokautta. Syynä oli Kansallinen Rintama -ryhmän verkkosivustolle vuonna 2000 kirjoitettu artikkeli "Islamilaisten maihinnousu on estettävä".


title: Kiihotus kansanryhmää vastaan

text: Tampereen käräjäoikeus tuomitsi 3. toukokuuta 2008 Seppo Lehdon 2 vuoden ja 4 kuukauden ehdottomaan vankeusrangaistukseen 11 syytekohdan perusteella: törkeistä kunnianloukkauksista (9 kohtaa), kiihottamisesta kansanryhmää vastaan (1 kohta) ja uskonrauhan rikkomisesta (1 kohta). Lisäksi tuomittiin sotilasarvon menettäminen, 40 verkkosivuston poistaminen sekä erinäisiä korvauksia yhteisvastuullisesti rikoskumppanin kanssa 75 000 euron edestä. Kansanryhmää vastaan kiihottaminen tapahtui muun muassa esittämällä Allahia tai profeetta Muhammadia kuvaavia hahmoja sekaantumassa eläimiin. Lehdon rikoskumppanin yhdeksästä syyksi luetusta kohdasta yksi oli kiihottaminen kansanryhmää vastaan ja hänen tuomionsa oli vuoden ja 2 kuukauden ehdollinen vankeusrangaistus.


title: Kiihotus kansanryhmää vastaan

text: Helmikuussa 2009 Helsingin hovioikeus vahvisti Helsingin käräjäoikeuden langettaman 30 päiväsakon rangaistuksen kiihottamisesta kansanryhmää vastaan runokirjan vuonna 2005 julkaisseelle miehelle. Käräjäoikeus piti osaa kirjoituksista uhkaavina ja solvaavina ja katsoi kirjan olevan rasistista propagandaa. Kirjassa mies oli esittänyt muun muassa, että kolmannen valtakunnan juutalaisiin kohdistama joukkotuho oli hyväksyttävä ja toivottava toimenpide.


title: Kiihotus kansanryhmää vastaan

text: Joulukuussa 2011 Kouvolan hovioikeus tuomitsi Perussuomalaisten silloisen kansanedustajan James Hirvisaaren 25 päiväsakkoon (noin 1 425 e) kiihottamisesta kansanryhmää vastaan. Syynä oli hänen muslimeja halventava blogikirjoituksensa "Kikkarapäälle kuonoon", joka oli julkaistu verkkolehti "Uuden Suomen" ylläpitämällä sivustolla 4. helmikuuta 2010, jolloin Hirvisaari oli Asikkalan kunnanvaltuutettu.


title: Kiihotus kansanryhmää vastaan

text: Maaliskuussa 2012 Kymenlaakson käräjäoikeus tuomitsi kotkalaisen perussuomalaisen kaupunginvaltuutetun Freddy van Wonterghemin sakkoihin kiihottamisesta kansanryhmää vastaan. Hovioikeus piti tuomion voimassa, eikä korkein oikeus myöntänyt valituslupaa. Syynä oli kommentti verkkolehti "Uuden Suomen" uutiseen muslimitytön saamasta raipparangaistuksesta.


title: Kiihotus kansanryhmää vastaan

text: 8. kesäkuuta 2012 korkein oikeus tuomitsi Perussuomalaisten kansanedustajan Jussi Halla-ahon uskonrauhan rikkomisesta ja kansanryhmää vastaan kiihottamisesta 50 päiväsakkoon. Tuomioon johti Halla-ahon vuonna 2008 julkaisema blogikirjoitus, jota oikeus piti islaminuskoa loukkaavana ja kansanryhmää halventavana.


title: Kiihotus kansanryhmää vastaan

text: Lokakuussa 2013 Ylivieska-Raahen käräjäoikeus tuomitsi "Magneettimedian" päätoimittajan Juha Kärkkäisen 90 päiväsakkoon kiihottamisesta kansanryhmää vastaan. Tuomio tuli Kärkkäisen "Magneettimedia"-lehdessä ja sen verkkosivustolla syksyllä 2012 ja keväällä 2013 julkaisemista juutalaisia käsittelevistä kirjoituksista. Lisäksi "Magneettimedia" tuomittiin maksamaan yhteisösakkoa 45 000 euroa.


title: Kiihotus kansanryhmää vastaan

text: Keski-Suomen käräjäoikeus tuomitsi huhtikuussa 2016 miehen ja naisen sakkoihin kiihottamisesta kansanryhmää vastaan. Syytetyt olivat ladanneet Facebookiin videon, jossa pikkutyttöä kehotetaan lyömään "pakolaiseksi" kutsuttua apinalelua. Naisen tuomio on 40 päiväsakkoa à 6 euroa, eli yhteensä 240 euroa. Miehen tuomio on 50 päiväsakkoa à 6 euroa, eli yhteensä 300 euroa.


title: Kiihotus kansanryhmää vastaan

text: Kokoomuksen Nuorten Liitto on vuonna 2013 kritisoinut lakipykälää. Kokoomusnuoret ilmoittivat tuolloin, että he poistaisivat pykälän lainsäädännöstä kokonaan, koska kyseessä on "ajatusrikos". Heidän mukaansa kansanryhmäksi voi lukea periaatteessa "mitä vaan", jolloin vaarana on lain soveltaminen mielivaltaisesti, kun vain tietyt tahot otetaan luupin alle.


title: Kiihotus kansanryhmää vastaan

text: Perussuomalaiset esittivät eduskunnassa vuonna 2018 lakialoitteella, että lakipykälää rajataan siten, että rangaistaviksi jäävät vain rikollisella teolla uhkaaminen ja tällaiseen tekoon yllyttäminen. Perussuomalaisten lakialoitteen mukaan rikoslain 11 luvun 10 § on muotoiltu niin väljäksi, että se käytännössä johtaa tiedon ja mielipiteiden ilmaisemisessa ennakko- ja itsesensuuriin.


title: Disneyland

text: Disneyland on Anaheimissa, Kaliforniassa sijaitsevan Disneyland Resort -lomakeskuksen yksi teemapuisto. Sen omistaa ja sitä operoi The Walt Disney Company. 17. heinäkuuta 1955 valmistunut Disneyland on yksi Kalifornian suosituimmista turistikohteista. Se sijaitsee Anaheimissa 43 kilometriä Los Angelesin keskustasta kaakkoon. Siellä käy päivittäin noin 60 000 ihmistä.


title: Disneyland

text: Disneylandiin ryhdyttiin rakentamaan Star Wars Land -teemapuistoa huhtikuussa 2016.


title: Disneyland

text: Kalifornian Disneyland on alkuperäinen ja itsensä Walt Disneyn visioima paikka. Muita saman konseptin Disney-puistoja ovat Walt Disney World Floridassa, Tokio Disneyland, Hongkong Disneyland Resort ja Disneyland Paris Pariisin lähellä Marne-la-Valléessa.


title: Chad Smith

text: Chadwick "Chad" Gaylord Smith (s. 25. lokakuuta 1961 Michiganissa) on yhdysvaltalaisen Red Hot Chili Peppers -yhtyeen rumpali. Hän liittyi yhtyeeseen 1988 Jack Ironsin lähdön jälkeen.


title: Chad Smith

text: Vuonna 2008, Red Hot Chili Peppersin ollessa tauolla, Smith perusti yhdessä Van Halenin Sammy Hagarin (laulu) ja Michael Anthonyn (basso), sekä sooloartisti Joe Satrianin (kitara) kanssa hard rock-superyhtye Chickenfootin.


title: Chad Smith

text: Smith pääsi Guinnessin ennätysten kirjaan soitettuaan maailman suurinta rumpusettiä (308 osaa).


title: Chad Smith

text: Lisäksi Smith oli Travis Barkerin ja Stewart Copelandin kanssa kehittämässä vuonna 2008 ilmestyneyttä Guitar Hero - World Tourin rumpusettiä.


title: Chad Smith

text: Smith liittyi yhtyeeseen 1988 alkuperäisen rumpalin Jack Ironsin lähdettyä, ja on ollut tauotta mukana yhtyeessä siitä lähtien. Ironsin lähtö johtui Red Hot Chili Peppersin alkuperäiskitaristin Hillel Slovakin kuolemasta, josta Irons järkyttyi suuresti. Hän osallistuu, toisin kuin rumpalit yleensä, kappaleiden tekoon. Smithin ollessa rumpalina yhtye on saavuttanut suurimman menestyksensä, monia kymmeniä miljoonia kappaleita myyneet levyt "Californication" ja "By The Way", sekä useat huippusuosion saavuttaneet maailmankiertueet. Red Hot Chili Peppers oli tauolla vuosina 2007-2010, jonka aikana Smith perusti oman yhtyeen Chickenfootin. Red Hot Chili Peppersin palattua tauolta 2010 kitaristi John Frusciante oli jo aikaisemmin eronnut yhtyeestä, jolloin myös Flean lähtökin oli lähellä. Flea kuitenkin päätti jatkaa ystävänsä lähdöstä huolimatta, sillä hän tunsi suurta rakkautta Smithiä ja erityisesti Kiedistä kohtaan. Yhtye valitsi uudeksi kitaristikseen ennenkin esiintyneen keikkakitaristin Josh Klinghofferin. Smith varmisti asian lehdistölle vuonna 2010. RHCP konsertoi muun yhtyeen kanssa Suomessa, Ratinan Stadionilla Tampereella 1.8.2012, ja esitystä on tituleerattu yhtyeen kaikkien aikojen parhaaksi.


title: Chad Smith

text: Smith on muiden Red Hot Chili Peppersin jäsenten tapaan ollut huumeriippuvainen sekä alkoholisoitunut, mutta on nykyisin kuivilla. Hän on avautunut julkisuuteen alkoholismistaan, ja kuinka se on vaikuttanut hänen yksityiselämäänsä.


title: Chad Smith

text: Smith oli mukana yhdessä yhtyeensä muiden jäsenten, laulaja Anthony Kiediksen, basisti Flean ja kitaristi Josh Klinghofferin sekä entisen rumpalin Jack Ironsin kanssa mukana julkistamistilaisuudessa, jossa Red Hot Chili Peppers liitettiin Rock´n Roll Hall Of Fameen vuonna 2012. Smith valittiin musiikkilehti Rolling Stonen "kaikkien aikojen parhaat rumpalit" - listan sijalle 87.


title: Chad Smith

text: Smithillä on kuusi lasta eri avioliitoista.


title: Chad Smith

text: Stadium Arcadium kiertuesetti


title: Chad Smith

text: Lisäksi perkussioita, kuten lehmänkello.


title: Fibonacci

text: Fibonacci, oikealta nimeltään Leonardo Pisano (Leonardo Pisalainen) (1170 Pisa – 1250 Pisa) oli italialainen matemaatikko. Hän vaikutti arabialaisen lukujärjestelmän yleistymiseen Euroopassa julkaisemalla teoksen "Liber abaci" vuonna 1202.


title: Fibonacci

text: Nimi Fibonacci yhdistetään yleensä hänen nimeään kantavaan lukusarjaan, Fibonaccin lukujonoon: 1, 1, 2, 3, 5, 8, 13, 21, 34, 55, ... Tämä kokonaislukusarja toteuttaa yhtälön


title: Fibonacci

text: Leonardo Pisano tunnetaan paremmin lempinimellään Fibonacci. Hän oli Guilielmon poika ja kuului Bonaccin perheeseen. Fibonacci syntyi 1170 Italiassa, mutta sai koulutuksensa Pohjois-Afrikassa, missä hänen isänsä työpaikka oli. Hänen isänsä työnä oli edustaa Pisan tasavallan kauppiaita Bejaiassa eli Bugiassa. Bejaia on tärkeä satamakaupunki Pohjois-Algeriassa. Eräs arabimatemaatikko opetti Fibonaccille matematiikkaa Bugiassa. Fibonacci oppi arabialaiset (hindulaiset) numerot ja lukujärjestelmän.


title: Fibonacci

text: Fibonacci matkusteli laajalti isänsä kanssa. Matkoillaan hän havaitsi valtavia matemaattisten järjestelmien tuomia etuja, joita käytettiin niissä maissa, joissa hän kävi.


title: Fibonacci

text: Fibonacci lopetti matkansa vuoden 1200 tietämillä ja siirtyi Pisaan. Siellä hän kirjoitti monia tekstejä, jotka näyttelivät tärkeää osaa antiikin matematiikan taidossa. Fibonacci eli ennen kirjapainotaidon keksimistä, joten hänen kirjansa olivat käsintehtyjä, ja ainoa tapa tehdä kopio oli kirjoittaa käsin uusi kopio. Hänen kirjoistaan käsintehtyjä kopioita on yhä jäljellä, mutta jotkut hänen kirjoittamansa asiakirjat ovat kadonneet. Hänen kirjansa ammattimaisesta aritmetiikasta "Di minor guisa" on kadonnut niin kuin myös hänen huomautuksensa Eukleideen "Alkeet"-kirjasta, joka sisälsi monia pohdintoja irrationaalinumeroista, joita Eukleides oli lähestynyt geometrisesta näkökulmasta.


title: Fibonacci

text: Hänen kuuluisin kirjansa "Liber abaci" valmistui vuonna 1202. Tässä kirjassa hän osoitti, kuinka paljon helpompaa laskeminen oli arabialaisilla kuin roomalaisilla numeroilla. Fibonacci suositti uutta laskutapaa Venetsian kauppiaille, mutta nämä pitivät sitä roomalaisilla numeroilla laskemista vaikeampana ja kielsivät sen käytön. Uusi laskutapa osoittautui kuitenkin ylivoimaiseksi, mikä johti sen leviämiseen kaikkialle Eurooppaan ja matematiikan uudelleen syntyyn. Laajemmin se hyväksyttiin kuitenkin vasta 1500-luvulla, jolloin arabialaiset numerot syrjäyttivät roomalaiset numerot lopullisesti. Fibonacci ymmärsi myös negatiivisten lukujen merkityksen, ja käytti niitä esimerkiksi velkojen ilmaisemiseen. Sen sijaan hän ei käytä desimaalilukuja, vaikka ne olivat arabimaailmassa jo käytössä, ja hänen tapansa käsitellä murtolukuja on varsin omaperäinen.


title: Fibonacci

text: Rooman keisari oli Fredrik II. Hänet oli kruunattu Saksan kuninkaaksi 1212 ja sittemmin paavi kruunasi hänet koko Rooman keisariksi Pietarinkirkossa Roomassa lokakuussa 1220. Fredrik II oli oppinut mies, ja hän oli kiinnostunut tieteistä ja matematiikasta. Fredrik II tuki Pisaa sen yhteenotoissa muita kaupunkeja vastaan. Hän käytti aikansa aina vuoteen 1227 asti vakauttaen oloja Italiassa. Fredrik II tuli tietoiseksi Fibonaccin töistä hovinsa oppineiden kautta, jotka olivat olleet kirjeenvaihdossa Fibonaccin kanssa vuodesta 1200 lähtien. Näihin oppineisiin lukeutuivat Michael Scotus, joka oli hovin astrologi, Theodorus Physicus – hovin filosofi ja Dominicus Hispanus, jotka ehdottivat Fredrikille, että tämä tapaisi Fibonaccin, kun hovi menisi Pisaan vuoden 1225 tienoilla. Näin tehtiin ja Johannes Palermo, Fredrik II:n hovin eräs jäsen, esitteli useita matemaattisia ongelmia haasteena Fibonaccille. Fibonacci ratkaisi kolme näistä ongelmista, ja hän kirjoitti ne "Flos"-kirjaansa, jonka hän lähetti Fredrik II:lle.


title: Fibonacci

text: Vuoden 1228 jälkeiseltä ajalta tiedetään vain yksi Fibonacciin viittaava asiakirja. Se tehtiin Pisan tasavallassa vuonna 1240, ja siinä annettiin rahapalkinto ”vakavalle ja oppineelle mestari Leonardo Bigollolle”. Palkinto annettiin Fibonaccille tunnustuksena palveluksista, joita hän oli tehnyt kaupungille. Fibonacci oli neuvonut kirjanpitoon liittyvissä asioissa ja opettanut kansalaisia.


title: Fibonacci

text: Fibonaccista ei ole tehty muotokuvaa, on ainoastaan piirros, jossa on sille ajalle tyypillisiin vaatteisiin puettu mies. Kukaan ei tiedä millaisissa oloissa Fibonacci kuoli.


title: Fibonacci

text: "Liber abaci" -teos, joka julkaistiin vuonna 1202, omistettiin Scotukselle. Kirja perustui aritmetiikkaan ja algebraan, josta Fibonacci oli kerännyt tietoa matkojensa aikana. Kirja esitteli hindu-arabialaisen desimaalijärjestelmän ja arabialaisten numeroiden käyttöä Euroopassa. Pääasiassa kirja kertoi arabialaisten numeraalien käytöstä, jotka myöhemmin tulivat tunnetuksi algoritmeina. Kirjassa kerrottiin myös samanaikaisista lineaarisista yhtälöistä. Tietenkin moni näistä matemaattisista ongelmista, joita Fibonacci ajatteli, olivat samantapaisia kuin arabialaisissa lähteissä.


title: Fibonacci

text: "Liber abaci"-kirjan toinen lohko sisältää laajan kokoelman kauppiaita koskevia ongelmia. Ne kertoivat tavaroiden hinnoista, liiketoimien voitoista, vaihtelevien valuuttojen laskemisesta Välimeren maissa ja ongelmista, jotka olivat lähtöisin Kiinasta. Matemaattinen ongelma kirjan kolmannessa osiossa johti Fibonaccin lukujen esittelyyn, joista Fibonacci tunnetaan parhaiten. "Mies laittaa kaksi kania suljettuun aitaukseen. Montako kania syntyy vuodessa, jos kanit saavat joka kuukausi kaksi poikasta, jotka voivat lisääntyä kahden kuukauden iässä ?"


title: Fibonacci

text: Fibonaccin nimistä on saatavissa varsin ristiriitaista tietoa, mutta se on varmaa, että häntä on kutsuttu monella eri nimellä.


title: Fibonacci

text: Fibonacci on lyhennys Filius Bonaccista, jota käytettiin hänen "Liber abaci" -kirjansa kannessa. Filius Bonacci tarkoittaa Bonaccin poikaa. Hänen isänsä nimi oli Guilielmo Bonacci. Italian kielessä Bonacci on myös Bonaccio-sanan monikko. Siksi kaksi sen ajan Fibonaccista kirjoittanutta kirjoittajaa (Boncompagni ja Milanesi) pitivät Bonaccia hänen perheensä nimenä. Esimerkiksi Pekka Lahtisen perhe on Lahtisten perhe.


title: Fibonacci

text: Fibonacci itse kirjoitti "Bonacci" ja "Bonaccii" kuin myös "Bonacij". Näiden nimien hämmentävä oikeinkirjoitus on siihen aikaan suosiossa olleen puhutun italian ja kirjoitetun latinan sekoituksen syytä. He eivät kuitenkaan koskaan käyttäneet sanaa Fibonacci. Tämä näyttää alun perin olleen lempinimi Guillaume Librin töissä. Toisaalta jotkut ajattelevat Bonaccin olevan jonkinlainen lempinimi tarkoittaen onnekasta poikaa.


title: Fibonacci

text: Fibonacci usein itse käytti nimenään Bigolloa, joka voi tarkoittaa "ei hyvä missään" tai "seikkailija".


title: Hurrikaani Andrew

text: Hurrikaani Andrew oli yksi tuhoisimmista Yhdysvaltoihin iskeneistä hurrikaaneista. Se raivosi 16.–28. elokuuta 1992. Trooppinen hirmumyrsky iski ensin Luoteis-Bahamalle, sitten Etelä-Floridaan, missä se aiheutti suurimmat tuhonsa, ja lopulta Etelä-Louisianaan. Andrew tappoi 26 ihmistä, aiheutti epäsuorasti 39 ihmisen kuoleman ja aiheutti yhteensä 25 miljardin dollarin vahingot (vuoden 1992 dollareissa) ollen kallein Yhdysvaltoihin iskenyt luonnonkatastrofi. Saffirin-Simpsonin hurrikaaniasteikolla se luokiteltiin ensin neljänteen luokkaan, mutta jälkianalyysissä sen todettiin olleen voimakkaimmassa luokassa 5 (tuulet yli 69 m/s).


title: Hurrikaani Andrew

text: Andrew kehittyi trooppisesta aallosta Afrikan rannikolla 14. elokuuta. 16. elokuuta siitä kehittyi trooppinen matalapaine ja seuraavana päivänä "trooppinen myrsky Andrew". Sen kehittyminen oli hidasta johtuen epäsuotuisista olosuhteista, mutta Andrewn ollessa Bermudan ja Puerto Ricon välimaastossa 22. elokuuta se saavutti hurrikaanin voiman tuulten puhaltaessa yli 33 metriä sekunnissa. Se vahvistui nopeasti ja saavutti seuraavana päivänä jo kategorian 4 voiman Saffirin-Simpsonin hurrikaaniasteikolla. Lievän heikkenemisen ja Bahaman ylityksen jälkeen Andrew saavutti voimakkaimman, kategorian 5 voiman samalla iskien Etelä-Floridaan 24. elokuuta. Hurrikaani jatkoi länteen Meksikonlahdelle, jossa se jatkoi pohjoiseen ja iski Louisianan rannikolle kategorian 3 voimalla.


title: Hurrikaani Andrew

text: Rantauduttuaan Andrew heikkeni nopeasti, 10 tunnissa trooppiseksi myrskyksi ja siitä 12 tunnissa trooppiseksi matalapaineeksi.


title: Hurrikaani Andrew

text: Myrskyvuoksi aiheutti pahinta tuhoa Bahamalla Eleutheran saarella. Kaksi havaintoa on säilynyt: näissä paikoissa vedenpinta nousi 5,3 ja 7,2 metriä keskimääräisen yläpuolelle.


title: Hurrikaani Andrew

text: Tiedot yksityisiltä ilmapuntareilta auttoivat osoittamaan Andrewn keskuksen ilmanpaineen olleen 922 mb Floridan Homesteadissa tehden siitä kolmanneksi voimakkaimman Yhdysvaltoihin iskeneen hurrikaanin. Andrewn voimakkaimpia tuulia ei saatu mitattua johtuen mittalaitteiston rikkoutumisesta. Eräs asema mittasi tuulennopeudeksi 63 m/s (228 km/h) puuskien ollessa ylimmillään 89 m/s (321 km/h). Yhdysvaltojen kansallinen hurrikaanikeskus mittasi suurimmiksi tuulenpuuskiksi 73 m/s (263 km/h). Andrew luokiteltiin aluksi kategorian 4 hurrikaaniksi iskiessään Floridaan, mutta myöhemmät tutkimukset vuonna 2002 osoittivat yhtämittaisten tuulten olleen 74 m/s (265 km/h) jolloin sen todettiin olleen kategorian 5 hurrikaani Saffirin-Simpsonin hurrikaaniasteikolla.


title: Hurrikaani Andrew

text: Kuten kaikissa hyvin voimakkaissa myrskyissä (kategoriat 4 ja 5), Andrewn pahimman tuhon ei arvella johtuneen suoraviivaisista tuulista vaan pyörteistä, joita Andrewssa oli jopa tuhansia. Monet näistä pystyttiin jäljittämään jopa useiden kilometrien matkalta kun ne yleensä tuhosivat jokaisen rakennuksen tieltään.


title: Hurrikaani Andrew

text: Andrew aiheutti 23 kuolemaa Yhdysvalloissa ja kolme Bahamassa. Hurrikaani aiheutti 26,5 miljardin dollarin vahingot Yhdysvalloissa, josta miljardin dollarin vahingot aiheutuivat Louisianassa ja loput Etelä-Floridassa. Toisin kuin useimpien hurrikaanien, Andrewin tuhot aiheutuivat pääasiassa sen tuulista. Bahamalla Andrew aiheutti 250 miljoonan dollarin vahingot.


title: Bangladeshin sykloni 1991

text: Bangladeshin sykloni 1991 oli nimeämätön trooppinen hirmumyrsky, joka iski Chittagongin alueelle Bangladeshiin 29. huhtikuuta 1991. Sen yhtämittaiset tuulet puhalsivat n. 70 m/s (257 km/h) ja ilmanpaine myrskyn keskuksessa oli 898 mb.


title: Bangladeshin sykloni 1991

text: Ainakin 138 000 ihmistä sai surmansa myrskyn takia. Useimmat kuolemat aiheutuivat hukkumisista, ja suurin osa kuolleista oli lapsia ja vanhuksia. Myrskyn aineelliset vahingot olivat 1,5 miljardia dollaria.


title: Bangladeshin sykloni 1991

text: Vastauksena pääministeri Khaleda Zian avunpyyntöön käynnistettiin kansainvälinen sotilasoperaatio Sea Angel (""Merienkeli"") 30. huhtikuuta. Ensimmäisiä auttajia oli yhdysvaltalainen laivasto-osasto, joka oli palaamassa Persianlahden sodasta. Operaatioon osallistuivat myös Yhdistynyt kuningaskunta, Kiina, Intia, Pakistan ja Japani. Operaatio päättyi 15. kesäkuuta 1991 ja sen on arvioitu pelastaneen noin 30 000 ihmisen hengen.


title: Metal Gear Solid 2: Sons of Liberty

text: Metal Gear Solid 2: Sons of Liberty () (lyhennettynä MGS2) on Konamin kehittämä ja julkaisema toimintaseikkailu- ja hiiviskelypeli, jonka ohjauksesta vastasi Hideo Kojima. Se julkaistiin vuonna 2001 PlayStation 2:lle. "Metal Gear Solid 2" on "Metal Gear" -pelisarjan ilmestymisjärjestyksessä viides ja virallisessa aikajärjestyksessä kuudes osa. Pelin tarina sijoittuu suoraan " Metal Gear Solidin" jälkeen. Pelin tarina jatkuu "issa".


title: Metal Gear Solid 2: Sons of Liberty

text: "Metal Gear Solid 2: Sons of Libertyn" tarina on jaettu kahteen osioon. Näistä ensimmäisen tapahtumat sijoittuvat New Yorkin Hudson-joella kulkevalle "USS Discovery" -tankkerille. Toisen osion tapahtumapaikkana on huippumoderni vedenpuhdistuslaitos lähellä Manhattania. Edeltäjänsä tavoin juoni on monimutkainen ja sisältää paljon käänteitä. "Sons of Libertyn" tarina kerrotaan välinäytösten ja radiokeskustelujen avulla.


title: Metal Gear Solid 2: Sons of Liberty

text: Johtuen "Metal Gear Solidin" suosiosta, peliä kohtaan oli julkaisun aikoihin suuria odotuksia. Odotukset osoittautuivat aiheellisiksi, pelin ollessa niin pelaajien kuin kriitikoidenkin mielestä menestys, arvosteluiden keskiarvon ollessa 95 % ja pelin myyntilukujen ollessa noin 7 miljoonaa.


title: Metal Gear Solid 2: Sons of Liberty

text: Pelin julkaisua seurasi laajennettu versio, "", joka julkaistiin PlayStation 2:lle, Xboxille ja Microsoft Windowsille.


title: Metal Gear Solid 2: Sons of Liberty

text: "Metal Gear Solid 2" on taktinen toimintapeli, jossa painotetaan hiiviskelyä ja vartijoiden välttelyä. Pelaaminen muistuttaa hyvin paljon aikaisempia pelisarjan pelejä, mutta "Metal Gear Solidissa" on mukana muutamia uudistuksia. Pelaamiseen on tuotu lisää taktisia elementtejä mahdollistamalla muun muassa ampumisen ensimmäisen persoonan kuvakulmasta. Lisäksi vartijoita voi huijata käyttämällä ympäristöä hyväkseen esimerkiksi lasipulloja tai hedelmiä ampumalla. Tällöin pelaaja voi kiinnittää vartijoiden huomion ja hyödyntää tilannetta hyväkseen. Pelissä on myös muun muassa mahdollista roikkua kaiteilla ja ampua nurkan takaa.


title: Metal Gear Solid 2: Sons of Liberty

text: "Metal Gear Solid 2:ssa" vihollisille on luotu kehittyneempi tekoäly. Viholliset pystyvät esimerkiksi kutsumaan apujoukkoja tai toimimaan ryhmissä. Peli sisältää useita pomotaisteluita, joiden voittamiseksi pelaajan on keksittävä keino ohittaa pomovastuksen puolustus. Vaikka pelin aikana pelaajalle kerääntyy suuri asevalikoima, ei pelaajan ole pakko aiheuttaa yhtäkään kuolemaa, mikäli käyttää nukuttavia aseita tai lähitaisteluliikkeitä.


title: Metal Gear Solid 2: Sons of Liberty

text: "Metal Gear Solid: Sons of Libertyn" tarina on jaettu kahteen osioon. Näistä ensimmäisen tapahtumat sijoittuvat New Yorkin Hudson-joella kulkevalle "USS Discovery" -tankkerille. Toinen osio jatkaa samalta paikalta, johon ensimmäinen päättyi. Tapahtumapaikkana on huippumoderni vedenpuhdistuslaitos Big Shell lähellä Manhattania. Edeltäjänsä tavoin juoni on monimutkainen ja sisältää paljon käänteitä.


title: Metal Gear Solid 2: Sons of Liberty

text: Tankkerijakso sijoittuu vuoteen 2007, eli kaksi vuotta "Metal Gear Solidin" tapahtumien jälkeen. Solid Snake ja Hal "Otacon" Emmerich toimivat Philanthropy-järjestössä, jonka tarkoituksena on sabotoida Metal Geareja, jotka rakennettiin Revolver Ocelotin myytyä Metal Gear REXin pohjapiirrokset mustassa pörssissä. Snake tunkeutuu "USS Discovery" -öljytankkerille saatuaan tietoa, jonka mukaan tankkeri kuljettaa Yhdysvaltain merijalkaväen vartioimaa Metal Gear RAYn prototyyppiä. Yhtäkkiä salaperäiset palkkasotilaat hyökkäävät ja valtaavat tankkerin. Pian Snakelle paljastuu, että sotilaita johtaa entinen Venäjän armeijan eversti Sergei Gurlukovich.


title: Metal Gear Solid 2: Sons of Liberty

text: Snake tunkeutuu tankkerin rahtiruumaan, jossa säilytetään Metal Gear RAYn prototyyppiä. Ruumassa on myös suuri joukko amerikkalaisia sotilaita, jotka eivät tiedä venäläisten hyökkäyksestä. Gurlkovich saapuu ruumaan ja ottaa panttivangikseen amerikkalaisten sotilaiden komentajan, Scott Dolphin. Yhtäkkiä palkkasotureiden kanssa yhteistyötä tehnyt Revolver Ocelot pettää liittolaisensa ja tappaa sekä Gurlukovichin että Dolphin. Hän laukaisee tankkerille asetetut Semtexit, ja neuvoo sotilaita pakenemaan henkensä edestä. Ocelot varastaa Metal Gear RAYn prototyypin ja pakenee tankkerista. "USS Discovery" uppoaa, ja Solid Snaken uskotaan saaneen surmansa katastrofissa.


title: Metal Gear Solid 2: Sons of Liberty

text: Vedenpuhdistuslaitokselle sijoittuvan osion tapahtumat sijoittuvat vuoteen 2009, eli kaksi vuotta tankkerijakson tapahtumien jälkeen. FOXHOUND-erikoisyksikön uusin agentti Raiden saa tehtäväkseen tehtäväkseen tunkeutua Big Shell -vedenpuhdistuslaitokseen ja pelastaa Dead Cell -ryhmän jäsenten sekä venäläisten palkkasoturien vangitsevamat panttivangit, joihin kuuluu Yhdysvaltain presidentti James Johnson. Terroristeja johtavat Sergei gurlukovichin tytär Olga sekä salaperäinen henkilö, joka väittää olevansa Solid Snake. Raidenia auttavat hänen tyttöystävänsä Rosemary sekä eversti Roy Campbell. Raidenin lisäksi Big Shelliin lähetetään Yhdysvaltain SEAL-ryhmän sotilaita, mutta Dead Cellin jäsenet Vamp ja Fortune tappavat nämä.


title: Metal Gear Solid 2: Sons of Liberty

text: Pelin aikana Raiden voittaa Dead Cellin jäsenet Fatmanin ja Vampin sekä pelastaa presidentti Johnsonin, joka yrittää tappaa itsensä myöhemmin, Ocelotin ampuessa hänet kuitenkin ensin. Raiden myös kohtaa terroristien salaperäisen johtajan, joka paljastuu Solid Snaken "veljeksi", Solidus Snakeksi. Hän myös saa selville, että häntä avustanut merijalkaväen sotilas Iroquois Pliskin onkin tankkerin uppoamisesta pelastunut Solid Snake. Raidenille paljastuu, että Big Shellin alla sijaitsee Arsenal Gear -niminen vedenalainen linnoitus, jossa säilytetään massavalmistettuja Metal Gear RAY -mechoja. Arsenal Gearin rakennutti Yhdysvaltain hallitusta kontrolloiva salaseura, Patriootit.


title: Metal Gear Solid 2: Sons of Liberty

text: Otaconin siskon Emma Emmerichin kehittämän tietokoneviruksen ansiosta Raiden onnistuu muuttamaan Arsenal Gearin toimintakyvyttömäksi, mutta Vamp tappaa Emman. Raiden joutuu vangiksi Arsenal Geariin, mutta onnistuu vapautumaan ja kohtaa Snaken. Olga Gurlukovich paljastuu Solid Snaken liittolaiseksi, minkä seurauksena Solidus tappaa hänet. Revolver Ocelot varastaa Metal Gear RAY:n ja yrittää tappaa Raidenin, Solidin ja Soliduksen paljastettuaan olevansa Patrioottien agentti. Dead Cellin jäsen Fortune kuitenkin estää Ocelotia, ja "Metal Gear Solidissa" kuolleen Liquid Snaken henki ottaa valtaansa Ocelotin ruumiin Ocelotin "Metal Gear Solidissa" menettämän käden tilalle asennetun kätensä avulla. Liquid pakenee tuhotakseen Patriootit.


title: Metal Gear Solid 2: Sons of Liberty

text: Arsenal Gear iskeytyy Manhattanille ja Raidenille paljastuu, että eversti Campbell olikin Patrioottien kehittämä tekoäly. FOXHOUND oli lakkautettu vuosikausia sitten, ja Raiden olikin tietämättään Patrioottien lähettämä agentti, ja koko terroristiepisodi tarkkaan suunniteltu juoni, jonka avulla oli tarkoitus testata Patriootien kykyä hallita maailman tapahtumia. Kaksintaistelun päätteeksi Raiden tappaa Soliduksen ja lopulta kohtaa kaupungilla Rosemaryn.


title: Metal Gear Solid 2: Sons of Liberty

text:
Lopputekstien jälkeen pelaaja voi kuulla keskustelun, jossa Solid Snake ja Otacon keskustelevat Emman antamasta levykkeestä. Otaconin mukaan levyke sisältää Patrioottien jäsenten nimet. Hän myös kertoo, että levykkeen mukaan jäsenet asuivat Manhattanilla, mutta heistä viimeinenkin kuoli 1900-luvun alussa. Tämä jättää Solidin ja Otaconin hämmenyksen valtaan.
Pelin tarina jatkuu "" -pelissä joka sijoittuu viisi vuotta myöhempään aikaan.Lupaavien trailereiden ja pelin edeltäjän menestyksen myötä "Metal Gear Solid 2:ta" kohtaan osoitettiin laajalti huomiota jo ennen pelin julkaisua. "Metal Gear Solid 2" sai paljon ylistystä kriitikoilta ja pelisarjan faneilta. Pelin saamat arvosanat olivat harvoin alle 95% ja pelistä tuli 7 miljoonan kappaleen myynnillään PlayStation 2:n neljänneksi myydyin peli.


title: Metal Gear Solid 2: Sons of Liberty

text: Kriitikot ylistivät pelin graafisten yksityiskohtien tasoa ja etenkin pelin lukuisia välianimaatioita. Pelin tarina jakoi arvostelijoiden mielipiteitä. Toiset ylistivät Hideo Kojiman kunnianhimoista ja laajaa käsikirjoitusta, mutta toiset pitivät sitä liian raskaana videopelille. Jotkut arvostelijat tunsivat pelin pitkien dialogikohtien katkovan liikaa itse pelaamista. Fanit kritisoivat eniten sitä, että peliä pelataan suurimmaksi osaksi Raidenilla eikä Solid Snakella.


title: Hurrikaani Mitch

text: Hurrikaani Mitch oli voimakkaimpia trooppisia hirmumyrskyjä, joita on koskaan havaittu. Sen voimakkaimmat tuulet puhalsivat 80 m/s (290 km/h). Mitch raivosi Keski-Amerikassa 22. lokakuuta – 5. marraskuuta 1998. Lähes 10 000 ihmisen vahvistettiin kuolleen, ja yli 9 000 katosi. Mitch on eniten ihmisiä surmannut hurrikaani yli 200 vuoteen.


title: Hurrikaani Mitch

text: Kuolemat aiheutuivat pääosin tulvista, kun hitaasti liikkunut hurrikaani ja sittemmin trooppinen myrsky tuotti lähes 90 cm sadetta. Sademäärään vaikutti myös korkea vuoristo, joka voimisti sadetta entisestään. Kymmenet tuhannet kodit vahingoittuivat tai tuhoutuivat.


title: Hurrikaani Mitch

text: Hurrikaani Mitch alkoi afrikkalaisesta trooppisesta aallosta, joka tuli Atlantin ylle 10. lokakuuta. Aallon liikuttua läpi Atlantin Karibianmerelle se alkoi voimistua Etelä-Karibialla Kolumbian pohjoispuolella. Siitä tuli trooppinen matalapaine 22. lokakuuta ja "trooppinen myrsky Mitch" myöhemmin päivällä sen liikkuessa hitaasti länteen.


title: Hurrikaani Mitch

text: Edelleen hitaasti liikkuva Mitch saavutti hurrikaanin voiman 24. lokakuuta, ja voimistuttuaan nopeasti se saavutti 5. luokan voiman ja ilmanpaine sen keskustassa laski samalla 905 mb:iin, joka on matalimpia mitattuja ilmanpaineita Atlantin hurrikaaneilla. Hitaan liikkumisensa ja heikkenemisensä vuoksi Mitch iski Hondurasin pohjoisrannikolle 2. luokan hurrikaanina. Se heikkeni maan yllä trooppiseksi matalapaineeksi siirtyessään samalla Guatemalan ylle 31. lokakuuta. Meksikonlahdella siitä tuli jälleen "trooppinen myrsky Mitch," ja se iski Floridan länsirannikolle 5. marraskuuta.


title: Hurrikaani Mitch

text: Hurrikaani Mitch oli eniten ihmisiä surmannut hurrikaani vuoden 1780 suuren hurrikaanin jälkeen. Aineellisten vahinkojen arvellaan olevan lähellä viittä miljardia Yhdysvaltain dollaria. Suurin osa vahingosta aiheutui Hondurasissa ja Nicaraguassa, mutta myös El Salvador ja Guatemala saivat osansa myrskyn tuhoista. Nicaraguassa mutavyöryt surmasivat yli 2 000 henkeä ja jättivät satojatuhansia kodittomiksi. Taloudelliset tuhot arvioitiin miljardiksi Yhdysvaltojen dollariksi. Hondurasissa 50 jokea tulvi ja 70 % maatalouden sadosta tuhoutui. Kuukausi myrskyn jälkeen 5 657 ihmistä oli julistettu kuolleeksi ja yli 8 000 kadonneeksi.


title: Catherine Deneuve

text: Catherine Deneuve (oik. Catherine Dorléac; s. 22. lokakuuta 1943 Pariisi, Ranska) on ranskalainen näyttelijä.


title: Catherine Deneuve

text: Maurice Teynacin ja Renée Deneuven tytär Catherine Deneuve suoritti elokuvadebyyttinsä elokuvassa "Les Collegiennes" vuonna 1956, jolloin hän oli vain teini-ikäinen. Hänen vuotta vanhempi sisarensa Françoise Dorléac oli suosittu näyttelijä ennen traagista kuolemaansa autokolarissa vuonna 1967. Deneuven läpimurto tuli elokuvamusikaalista "Cherbourgin sateenvarjot" (1964), josta on tullut eräs eurooppalaisen elokuvan suurimmista klassikoista. Sitten valmistuivat englantilais-ranskalaisena yhteistyönä Roman Polańskin ohjaama "Inho" (1965) ja Luis Buñuelin surrealistinen mestariteos "Päiväperho" ("Belle de Jour", 1967).


title: Catherine Deneuve

text: Deneuve voitti parhaan naispääosan Césarin vuonna 1981 osastaan elokuvassa "Viimeinen metro" ("Le Dernier métro"). Toinen parhaan naispääosan César tuli vuonna 1992 roolista elokuvasta "Indokiina"; samasta elokuvasta tuli myös parhaan naispääosan Oscar-ehdokkuus. Tämän lisäksi hän on ollut Mariannen rintakuvan mallina vuonna 1985.


title: Catherine Deneuve

text: Deneuve on UNESCOn hyvän tahdon lähettiläs ja hänellä on kaksi lasta: Christian Vadim (s. 1963) suhteesta ohjaaja Roger Vadimiin ja Chiara Mastroianni (s. 1972) nelivuotisesta suhteesta näyttelijä Marcello Mastroianniin. Deneuve on ollut naimisissa kerran, vuosina 1965–1972, brittiläisen valokuvaajan David Baileyn kanssa.


title: Kommandiittiyhtiö

text: Kommandiittiyhtiö (lyhenne "ky") on henkilöyhtiö, jolla on vähintään yksi "vastuunalainen yhtiömies" ja vähintään yksi "äänetön yhtiömies" ("kommanditääri"). Kommandiittiyhtiötä on kutsuttu myös nimellä äänetön yhtiö.


title: Kommandiittiyhtiö

text: Kommandiittiyhtiö eroaa avoimesta yhtiöstä vain siten, että vastuunalaisen yhtiömiehen lisäksi yhtiössä on vähintään yksi äänetön yhtiömies. Äänettömän yhtiömiehen vastuu rajoittuu hänen sijoittamaansa pääomaan, joka voi olla rahaa tai apportti. Äänettömällä ei ole oikeutta osallistua yhtiön hallintoon, ellei siitä erikseen olla yhtiösopimuksessa määrätty. Äänetön yhtiömies saa voitto-osuutensa velkojien jälkeen ennen vastuunalaisia yhtiömiehiä; jäljelle jäävä voitto kuuluu vastuunalaisille yhtiömiehille. Muut äänettömän yhtiömiehen oikeudet määritellään yhtiösopimuksessa (korvaus sijoituksesta yms.). Vastuunalainen yhtiömies vastaa yrityksen veloista ja sitoumuksista koko omaisuudellaan, mutta päättää yrityksen toiminnasta.


title: Kommandiittiyhtiö

text: Kommandiittiyhtiön nimessä tulee olla sana "kommandiittiyhtiö" tai sen lyhenne ("ky"), ruotsiksi "kommanditbolag" ("kb"). Nimessä ei saa olla äänettömän yhtiömiehen nimeä.


title: Kommandiittiyhtiö

text: Yhtiölle voidaan haluttaessa rekisteröidä rinnakkaistoiminimi muillakin kielillä kuin suomeksi tai ruotsiksi. Kaupparekisteri antaa kommandiittiyhtiölle seuraavat käännökset:


title: Kommandiittiyhtiö

text: Kommandiittiyhtiötä voidaan käyttää kiinteistörahastojen rakenteena. Vaikka ky-yhtiörakennetta ei ole tarkoitettu alun pitäen kiinteistörahastojen rakenteeksi, se valitaan veroedullisin perustein. Näiden rahastojen kautta kaikki institutionaaliset sijoittajat voivat käyttää velkavipua hyväkseen, mikä on lainsäädännön mukaan suorissa kiinteistösijoituksissa mahdotonta.


title: Kommandiittiyhtiö

text: Kommandiittiyhtiö voi tehdä toimintavarauksen.


title: Avoin yhtiö

text: Avoin yhtiö (aik. myös "kauppayhtiö") on yhtiömuoto, jossa kaikki yhtiömiehet vastaavat henkilökohtaisesti yhtiön veloista ja muista velvoitteista sekä omasta että muiden yhtiömiesten puolesta.


title: Avoin yhtiö

text: Avoin yhtiö on itsenäinen oikeushenkilö. Se perustetaan kahden tai useamman yhtiömiehen tekemällä yhtiösopimuksella. Yhtiömiehinä voi olla joko luonnollisia henkilöitä tai yhteisöjä, kuten muita yrityksiä.


title: Avoin yhtiö

text: Mikäli yhtiön kaikki yhtiömiehet eivät ole vastuullisia, vaan mukaan tulee myös pelkässä rahoittajan asemassa olevia äänettömiä yhtiömiehiä, yhtiöstä tulee kommandiittiyhtiö.


title: Avoin yhtiö

text: Avoimet yhtiöt ovat Suomessa verraten harvinaisia. Avoimia yhtiöitä oli 31.3.2013 kaupparekisterissä 12 531, mikä muodosti 2 % kaikista yrityksistä. Avointen yhtiöiden määrä on ollut laskusuunnassa.


title: Avoin yhtiö

text: Avoimen yhtiön hyviä puolia esimerkiksi osakeyhtiöihin verrattuna on verrattain suuri sopimusvapaus yhtiötä muodostettaessa. Lainsäädäntö antaa melkoisen paljon vapautta sopia yhtiön sisäisestä hallinnosta ja valtasuhteista, ainoastaan harvat lakipykälät ovat pakottavia. Avoimen yhtiön voi myös perustaa välittömästi, sillä avoin yhtiö katsotaan muodostuneeksi samalla hetkellä kun yhtiösopimus allekirjoitetaan. Vastaavasti avoimen yhtiön huonoja puolia on juuri yhtiömiesten rajaton ja henkilökohtainen vastuu yhtiön veloista, samalla kun jokaisella yhtiömiehellä on valta hoitaa yhtiön välttämättömiä tai hyödyllisiä asioita ilman erityistä lupaa toisilta yhtiömiehiltä. Tämän vuoksi avoimet yhtiöt vaativat yhtiömiehiltä paljon keskinäistä luottamusta.


title: Avoin yhtiö

text: Suomessa avoimen yhtiön toiminimessä tulee olla sanat "avoin yhtiö" tai "öppet bolag". Vaihtoehtoisesti nimestä on muutoin käytävä ilmi, että yhtiömiehiä on vähintään kaksi (esimerkiksi "Virtanen & Lahtinen" tai "Virtanen & kumppanit").


title: Avoin yhtiö

text: Avoimesta yhtiöstä käytetään yleiskielessä joskus lyhennettä "ay". Kaupparekisteri ei kuitenkaan hyväksy tätä lyhennettä osaksi yhtiön toiminimeä, koska se ei ole toiminimilain mukainen eikä yksiselitteinen (lyhenne voi tarkoittaa avoimen yhtiön lisäksi muun muassa ammattiyhdistystä). Rajoitus koskee myös ruotsinkielistä lyhennettä "öb".


title: Avoin yhtiö

text: Yhtiölle voidaan haluttaessa rekisteröidä rinnakkaistoiminimi muillakin kielillä kuin suomeksi tai ruotsiksi. Kaupparekisteri antaa avoimelle yhtiölle seuraavat käännökset:


title: Avoin yhtiö

text: Avoin yhtiö voi tehdä toimintavarauksen.


title: Rajavastuuyhtiö

text: Rajavastuuyhtiö on suomenkielinen nimitys pienille pääomayhtiölle, jossa yhtiömiesten vastuu yrityksen veloista ja muista sitoumuksista on rajattu kiinteään summaan, yleensä osuuksina. Suomessa tätä yhtiömuotoa vastaa lähinnä yksityinen osakeyhtiö, jossa osakkaat eivät vastaa yhtiön velvoitteista henkilökohtaisesti.


title: Rajavastuuyhtiö

text: Yhtiömuoto poikkeaa julkisesta osakeyhtiöstä lähinnä siten että se ei voi listautua pörssiin eikä laskea liikkeelle joukkovelkakirjalainoja. Myös osakkaiden lukumäärä on yleensä vähäisempi vaikka sitä ei osakeyhtiölaissa ole rajoitettu. Saksassa yksityistä osakeyhtiötä vastaa ns. rajavastuuyhtiö, lyhenne GmbH ("Gesellschaft mit beschränkter Haftung") suomeksi "yhtiö rajoitetulla vastuulla" ja julkista osakeyhtiötä Aktiegesellschaft, lyhenne AG, Isossa-Britanniassa yksityistä osakeyhtiötä vastaa Ltd ("Limited Company") ja julkista osakeyhtiötä plc "(public Limited company)", Italiassa S.r.l. (Società a Responsabilità Limitata), Tanskassa ApS tai Aps ("Anpartsselskab"), Tšekissä s.r.o (společnost s ručením omezeným), Virossa OÜ ("Osaühing") sekä Yhdysvalloissa LLC ("Limited Liability Company"). Brittiläinen "Public limited company" on asiallisesti muodoltaan suomalaisen osakeyhtiön kaltainen.


title: Rajavastuuyhtiö

text: Venäläisessä yhtiölainsäädännössä rajavastuuyhtiö on 'rajoitetun vastuun yhteisö' (Общество с ограниченной ответственностью, obštšestvo s organitšennoi otvestvennostju, ООО). Ukrainassa yhtiölainsäädännössä rajavastuuyhtiö on 'rajoitetun vastuun yhteisö' (Товариство з обмеженою відповідальністю, tovarystvo z obmeženoju vidpovidalnistju, TOV). Se ei perustu osakkeisiin, vaan yhtiöjärjestyksessä mainittuihin osuuksiin, minkä vuoksi yhtiöjärjestystä pitää muuttaa, mikäli osuuksien haltijoiden keskinäinen suhde muuttuu, joku siirtää osuutensa toiselle tai joku hankkii jonkun toisen osuuden. Näin ollen osuudenhaltijat eivät voi siirtää osuuksiaan toisten tietämättä niin kuin osakeyhtiössä, jossa osakekirja on siirtokelpoinen kolmansien osapuolten tietämättä, mikäli yhtiössä ei ole osakassopimusta tai etuosto-oikeutta yhtiöjärjestyksessä. OOO on tämän vuoksi suosittu yhtiömuoto tytäryhtiöissä, joka rajaa emoyhtiön vastuut, mutta antaa tulosyksilölle autonomian. Esimerkiksi joidenkin kustantamojen toimituksen muodostavat lehdestään kustantamon omistaman rajavastuuyhtiön.


title: Kvartsi-iskos

text: Kvartsi-iskos arkeologian tuntema kivikautisten kvartsiesineiden valmistuksesta syntynyt kvartsin palanen tai sirpale. Kvartsi-iskoksia irtoaa kvartsista, kun sitä muotoillaan esineeksi iskemällä toisella kivellä.


title: Kvartsi-iskos

text: Suomessa, jossa hapan maaperä on tuhonnut lähes kaikki elolliset jäänteet kivikaudelta, kvartsi-iskokset ovat kivikautisen asutuksen tärkeitä tunnusmerkkejä. Useat asuinpaikat on löydetty kvartsi-iskosten perusteella.


title: Pluto (jumala)

text: Pluto (kreikka: Πλούτων, "Ploutōn") on roomalaisessa mytologiassa manalan ja sen rikkauksien jumala. Häntä vastaa kreikkalaisessa mytologiassa Haades.


title: Pluto (jumala)

text: Vaikka Plutoa verrataan manalan jumalana usein Saatanaan, roomalaiset eivät nähneet häntä pahana hahmona. Jumalaa pidettiin kullan, hopean ja muiden maanalaisten rikkauksien antajana. Kääpiöplaneetta Pluto on nimetty hänen mukaansa.


title: Styks

text: Styks ( 'viha') on kreikkalaisessa mytologiassa manalan pääjoki, joka kiersi sen ympäri yhdeksän kertaa. Sen uskottiin olevan myös alkulähde samannimiselle joelle Arkadiassa. Tarinan mukaan Akhilleus kastettiin Styksiin lapsena, jolloin hän sai vahingoittumattoman ihon, kaikkialta paitsi kantapäästä, ja Aleksanteri Suuri myrkytettiin sen vedellä.


title: Styks

text: Styks-virran lautturi oli nimeltään Kharon, joka kolikkoa vastaan kuljetti vainajan Haadeeseen. Jos jostain syystä vainajalla ei ollut maksua lautturille, hän ei päässyt joen yli vaan hänen sielunsa jäi ikuisiksi ajoiksi vaeltelemaan. Antiikin Kreikassa oli hyvin yleinen tapa laittaa vainajalle yksi kolikko suuhun takaamaan manalaan pääsyn.


title: Styks

text: Styks oli myös Okeanoksen ja Tethyksen vanhin tytär, okeanidi. Hän sai Pallaksen kanssa lapset Nike, Kratos, Zelos ja Bia. Hänen mainitaan saapuneen ensimmäisenä lastensa kanssa Zeuksen avuksi titanomakhian alettua, ja tästä kiitokseksi jumalat alkoivat vannoa valansa hänen nimeensä, ja hänen lapsensa saivat asua Zeuksen luona.


title: Styx

text: Styx on yhdysvaltalainen rockyhtye. Se perustettiin Chicagossa vuonna 1961 nimellä "The Tradewinds". Yhtyeen alkuperäiseen kokoonpanoon kuuluivat Dennis DeYoung, Chuck Panozzo ja John Panozzo. Myöhemmin mukaan liittyivät James Young ja John Curulewski. Tällä kokoonpanolla yhtye teki levytyssopimuksen Wooden Nickel Recordsin kanssa vuonna 1971.


title: Styx

text: Styxin ensimmäinen albumi oli "Styx" (1972). Läpimurtoalbumi oli vuonna 1973 julkaistu "Styx II", joka myi kultaa. Sillä ollutta kappaletta "Lady" soitettiin radiossa ahkerasti. Vuonna 1975 Styx päätti vaihtaa levy-yhtiötään. Uudeksi levy-yhtiöksi tuli A&M Records. Pian levy-yhtiön vaihdon jälkeen John Curulewski lähti yhtyeestä. Hänet korvasi laulaja-kitaristi Tommy Shaw. Ensimmäinen hänen kanssaan tehty albumi oli "Crystal Ball" vuodelta 1976. Sitä seurannut "The Grand Illusion" (1977) myi platinaa.


title: Styx

text: Styxin ensimmäinen levytys 1980-luvulla oli konseptialbumi "Paradise Theater" (1981). Vuonna 1984 ilmestyi yhtyeen ensimmäinen livealbumi, "Caught in the Act".


title: Styx

text: Vuonna 1990 laulaja-kitaristi Tommy Shawin korvasi Glen Burtnik. Uudella kokoonpanolla julkaistiin albumi "Edge of the Century" (1990), joka myi kultaa. Yhtye julkaisi vuonna 1995 ensimmäisen kokoelmansa, "Styx Greatest Hitsin". John Panozzo ei huonon terveydentilansa vuoksi kyennyt osallistumaan enää vuoden 1996 kiertueelle. Hän kuoli myöhemmin samana vuonna, ja hänet korvasi Todd Sucherman. Vuonna 1999 ilmestyi "Brave New World", Styxin ensimmäinen studioalbumi yhdeksään vuoteen. Dennis DeYoung ja Chuck Panozzo jättivät yhtyeen samana vuonna. DeYoungin korvasi Lawrence Gowan. Chuck Panozzo kertoi kaksi vuotta eroamisensa jälkeen, 2001, olevansa HIV-positiivinen. Glen Burtnik lähti Styxistä vuonna 2004. Hänen seuraajakseen valittiin Ricky Phillips, joka oli aiemmin toiminut muun muassa yhtyeissä The Babys ja Bad English. Styxin uusin albumi on "Big Bang Theory", joka julkaistiin 10. toukokuuta 2005.


title: Styx

text: Suomessa yhtye ei ole saanut koskaan suurta suosiota. Parhaiten tunnetaan Riki Sorsan laulama käännösversio ”Joki” Styxin kappaleesta ”Boat on the River” albumilta "Cornerstone". Ensimmäisenä suomenkielisenä käännösversiona kappaleen lauloi kuitenkin Taiska 1980-luvulla nimellä ”Aamulla yksin”. Nämä käännösversiot ovat siis eri sanoituksilla.


title: Styx

text: "South Park" -televisiosarjassa Eric Cartmanilla oli pakkomielle Styxin ”Come Sail Away” -kappaleesta. Jaksoa on esitetty Suomen TV:ssä useampaan kertaan.


title: Marcello Mastroianni

text: Marcello Vincenzo Domenico Mastroianni (28. syyskuuta 1924 Fontana Liri, Italia – 19. joulukuuta 1996 Pariisi, Ranska) oli italialainen näyttelijä.


title: Marcello Mastroianni

text: Mastroianni syntyi Apenniineilla pienessä Fontana Lirin kylässä. Mastroianni kasvoi kuitenkin Torinossa ja Roomassa. Toisessa maailmansodassa hän joutui natsien vangiksi mutta pääsi pakenemaan ja piiloutui Venetsiaan.


title: Marcello Mastroianni

text: Hän aloitti näyttelijän työnsä 1940-luvun puolivälissä ja rupesi opiskelemaan näyttelemistä. Hänen ensimmäinen kunnon rooli oli elokuvassa oli "Kurjat" ("I miserabili", 1948, perustuu Victor Hugon teokseen "Kurjat").


title: Marcello Mastroianni

text: Pian hänestä tuli kansainvälinen romanttinen tähti, osan elokuvasta "Suuri keikka Madonna-kadulla" ("I Soliti ignoti", 1958) ja etenkin Federico Fellinin elokuvan "Ihana elämä" ("La dolce vita", 1960) takia, jossa hänen vastanäyttelijänä oli Anita Ekberg. Hänen seuraava ikimuistettava roolinsa oli turhautuneen elokuvaohjaajan rooli Fellinin elokuvassa "8½".


title: Marcello Mastroianni

text: Mastroianni oli naimisissa italialaisen näyttelijän Flora Carabellan (1926-1999) kanssa, joka näytteli monissa elokuvissa mm. "Culastrisce nobile veneziano" ja "La fine del mondo nel nostro solito letto in una notte piena di pioggia", he olivat naimisissa vuodesta 1948 Mastroiannin kuolemaan asti; heillä oli yksi lapsi, Barbara. Lisäksi hänellä oli yksi tytär, Chiara Mastroianni, pitkäaikaisen rakastajattaren, ranskalaisen näyttelijän Catherine Deneuven kanssa; molemmat olivat hänen kuolinvuoteensa ääressä, kun hän kuoli haimasyöpään 72-vuotiaana.


title: Rotu ja älykkyys

text: Rodun ja älykkyyden yhteyksien tutkimus on älykkyyden tutkimuksen osa-alue. Sen pyrkimyksenä on tarkastella rotujen ja etnisten ryhmien välisten älykkyyserojen luonnetta, syntytaustaa ja seurauksia. Tunnettuja aihetta tutkineita ovat Richard Herrnstein, Charles Murray, Richard Lynn, Tatu Vanhanen ja J. Philippe Rushton.


title: Rotu ja älykkyys

text: Useimmiten rodun ja älykkyyden välistä yhteyttä selvitetään älykkyysosamäärän ("Intelligence Quotient") avulla. Monietnisissä maissa, kuten Yhdysvalloissa, voidaan käyttää myös koulumenestystä mittaavia testejä (esimerkiksi SAT) erojen tarkasteluun. Viime aikoina vertailussa on käytetty myös koululaisten osaamista eri maissa selvittäviä tutkimuksia (mm. PISA ja TIMSS).


title: Rotu ja älykkyys

text: Rodun ja älykkyyden tutkimuksen kiistanalaisuus juontaa juurensa 1900-luvun alkupuolelta lähtien Yhdysvalloissa ja muutamissa muissa teollisuusmaissa tehtyihin älykkyystutkimuksiin. Teollisuusmaissa tehtyjä tutkimuksia voidaan pitää luotettavimpina, koska niistä voidaan sulkea pois kehitysmaissa mahdollisten ympäristöseikkojen kuten ravinnon puutteen vaikutus tuloksiin.


title: Rotu ja älykkyys

text: Jos älykkyyden mittarina käytetään älykkyysosamäärää, niin sanottujen rotujen kesken on erilaisissa mittauksissa ja analyyseissä todettu eroja siinä, mihin kohtaa suurin joukko ryhmän jäsenistä normaalijakaumalle (Gaussin käyrä) sijoittuu.


title: Rotu ja älykkyys

text: Lähinnä yhdysvaltalaisissa älykkyysmittauksissa aškenasijuutalaiset ovat saaneet keskimäärin korkeimman pistemäärän, muutaman pisteen jäljessä tulevat itäaasialaiset ja loput järjestyksessä valkoiset, muut aasialaiset (mm. Intia), arabit, mustat ja Australian aboriginaalit. Maailmanlaajuisen tutkimuksen mukaan taas itäaasialaisten keskimääräinen älykkyysosamäärä olisi 105, valkoisilla 100, eteläaasialaisilla, Pohjois-Amerikan intiaaneilla, Australian aboriginaaleilla 90 ja negroideilla 75.


title: Rotu ja älykkyys

text: Yhdysvaltojen mustien ÄO on hieman tutkimuksesta riippuen noin 15 pistettä korkeampi kuin afrikkalaisilla. Tätä on selitetty paremmilla ympäristöolosuhteilla, mutta myös sillä, että noin 1/4 Yhdysvaltain mustien perimästä on peräisin valkoisilta. Richard Nisbett on kyseenalaistanut valkoisen perimän merkityksen huomauttamalla, että Yhdysvaltojen afrikkalaisperäisessä väestössä korrelaatio ÄO:n ja ihonvärin vaaleuden välillä on eräiden tutkimusten mukaan vain vähäinen..


title: Rotu ja älykkyys

text: Yhdysvalloissa keskustelun kohteena on ollut pitkään erityisesti se, että afroamerikkalaisen väestön keskiarvo älykkyystutkimuksissa on ollut tyypillisesti noin yhden keskihajonnan verran (15 pistettä) valkoisen valtaväestön keskiarvon alapuolella. Myös Britanniassa mustat saavat ÄO-testeistä heikompia tuloksia kuin valkoiset, mutta ero näiden ryhmien välillä on pienempi kuin Yhdysvalloissa. Latinalaisamerikkalaisten keskimääräinen tulos sijoittui jonnekin mustien ja valkoisten välille (esimerkiksi "The Bell Curve" -kirjassa latinalaisamerikkalaisten keskimääräiseksi älykkyysosamääräksi on määritelty 89). Itäaasialaisilla ja aškenasijuutalaisilla on keskimäärin valkoisia korkeampi älykkyysosamäärä ("The Bell Curve" -teoksen mukaan aasialaisilla 106 ja juutalaisilla 113). Yhdysvalloissa samanlaisia eroja rotujen välillä on nähtävissä myös muissa tiedollista kyvykkyyttä mittaavissa testeissä, muun muassa yliopistojen pääsykokeissa sekä yhtiöiden ja armeijan työhönottotesteissä.


title: Rotu ja älykkyys

text: Samansuuntaisia eroja on väitetty olevan maailmanlaajuisesti. Esimerkiksi "IQ and the Wealth of Nations" -teoksessa on lueteltu useiden maiden keskimääräiset älykkyysosamäärät tai arviot niistä. Monet teoksen ÄO-luvuista tosin perustuvat muutamien satojen ihmisten otoksilla tehtyihin testeihin usein vuosikymmenten takaa tai naapurimaiden ÄO-kertoimien perusteella tehtyihin arvioihin, eikä niitä voi pitää kovin luotettavina arvioina tietyn valtion keskimääräisestä älykkyysosamäärästä. Negroidien asuttamissa valtioissa eli Saharan eteläpuolisessa Afrikassa keskimääräiset älykkyysosamäärät ovat huomattavasti matalampia kuin Yhdysvalloissa, Euroopassa ja Itä-Aasian maissa. Joissakin kaukasoidien ja itäaasialaisten asuttamissa köyhissä maissa kuten Intiassa ja Nepalissa keskimääräiset ÄO-luvut ovat Vanhasen ja Lynnin aineistossa matalat. Myös ihmistyyppien sisällä on mitattu suuria keskimääräisiä ÄO-vaihteluja. Esimerkiksi Pohjois-Irlannin katolisten ja protestanttien välinen keskimääräinen ÄO-ero on Richard Lynnin mukaan samansuuruinen kuin Yhdysvaltain mustien ja valkoisten.


title: Rotu ja älykkyys

text: Aškenasijuutalaiset ovat useissa mittauksissa saaneet korkeampia ÄO-tuloksia kuin valkoiset keskimäärin. Israelissa aškenasijuutalaisilla on keskimäärin huomattavasti korkeampi älykkyysosamäärä kuin sefardijuutalaisilla.


title: Rotu ja älykkyys

text: Vaikka aškenasijuutalaiset (keski- ja itäeurooppalaisperäiset juutalaiset) muodostavat vain kolme prosenttia Yhdysvaltain väestöstä, on heille myönnetty 27 prosenttia Yhdysvaltain tieteen Nobel-palkinnoista ja 25 prosenttia tietojenkäsittelyalan Turing-palkinnoista. Vuonna 2005 julkaistussa tutkimuksessa esitetään hypoteesi, että aškenasijuutalaisten korkea älykkyys saattaa johtua luonnonvalinnasta. Gregory Cochranin, Henry Harpendingin ja Jason Hardyn tutkimuksen mukaan Euroopan juutalaiset eivät saaneet keskiajalla tehdä tavallista työtä kuten maanviljelyä vaan suureksi osaksi työskentelivät meritokraattisissa, korkeaa älykkyysosamäärää vaativissa toimissa kuten kauppiaina ja rahanlainaajina. Hyvin menestyneillä yksilöillä oli eniten sukukypsään ikään selvinneitä lapsia, joten heidän geeninsä ovat nykyisin paremmin edustettuina juutalaisten perimässä kuin huonosti menestyneiden yksilöiden geenit. Älykkyyttä lisääviä olisivat (muiden geenien ohella) tutkimuksen mukaan aškenasijuutalaisille tyypillisiä perinnöllisiä sairauksia aiheuttavat geenit, joiden myönteiset, älykkyyttä lisäävät vaikutukset olisivat johtaneet niiden yleistymiseen populaatiossa haitallisista terveysvaikutuksista huolimatta. Perinnöllisten sairauksien yleisyyttä aškenasijuutalaisten keskuudessa on yleensä selitetty heidän väitetyllä sisäsiittoisuudellaan, mutta Cochranin, Harpendingin ja Hardyn mukaan populaatiogeneettinen tutkimus ei tue väitettä sisäsiittoisuudesta. Eräät tutkijat, muun muassa geneetikko Andrew Clark, ovat kyseenalaistaneet hypoteesin aškenasijuutalaisten älykkyyden kehityksestä ja todenneet, että sen väitteiden tueksi ei ole tarpeeksi todistusaineistoa. Psykologi ja kognitiotieteilijä Steven Pinkerin mukaan hypoteesi on kyseenalainen, mutta sen todenmukaisuutta voitaisiin helposti testata empiirisesti.


title: Rotu ja älykkyys

text: Erot koulumenestyksessä eri rotujen välillä korreloivat hyvin älykkyysosamäärämittausten tulosten kanssa. Yhdysvalloissa on todettu, että 12. luokkaa käyvät afroamerikkalaiset oppilaat suoriutuvat koulussa keskimäärin yhtä hyvin kuin valkoiset 8. luokkaa käyvät oppilaat. Latinalaisamerikkalaisilla tulokset ovat vain hieman parempia kuin afroamerikkalaisilla.. Suomessa koulumenestyksen on todettu olevan selvästi yhteydessä oppilaan vanhempien koulutustasoon.


title: Rotu ja älykkyys

text: Taloustieteilijä Steven Levittin ja toimittaja Stephen Dubnerin mukaan sosioekonomisen aseman vakioimisen jälkeen afroamerikkalaisten ja valkoisten lasten oppimistulosten ero ei ole havaittavissa viisivuotiailla lapsilla, mutta ero ilmenee jo kaksi vuotta myöhemmin. Syynä tähän voivat olla erot koulujen opetuksen tasossa: afroamerikkalaiset lapset käyvät yleensä kouluja, jotka ovat 60 %:sti mustia ja valtaosa näistä kouluista on tasoltaan huonoja. "Mustia" kouluja käyvät valkoiset lapset eivät menesty kokeissa yhtään paremmin kuin heidän afroamerikkalaiset koulutoverinsa.


title: Rotu ja älykkyys

text: Professori Pertti Tötön mukaan Lynnin ja Vanhasen määrittämät valtioiden keskimääräiset älykkyysosamääräarviot ennustavat erittäin hyvin valtioiden menestystä kouluosaamista mittaavassa PISA-testissä, mikä hänestä viittaa siihen, että nämä valtioittaiset älykkyysosamääräarviot olisivat melko oikeita.


title: Rotu ja älykkyys

text: Keskeinen erimielisyys vallitsee siitä, mistä älykkyystestien ryhmäkohtaisten keskiarvojen vaihtelu johtuu. Onko kyse pelkästään ympäristötekijöistä vai onko myös perintötekijöillä vaikutusta? Eroille on esitetty erilaisia selityksiä: geneettiset erot, perherakenteen ja elintason erot, koulujen laatuerot, rodusta johtuva testausvääristymä ja kulttuuriin ja sosialisaatioon liittyvät eroavaisuudet.


title: Rotu ja älykkyys

text: Älykkyysosamäärätestien tuloksiin on aivan ilmeisesti vaikutusta sekä ympäristötekijöillä että perimällä. Ihmisen älykkyyteen vaikuttavat useat geenit, mutta ympäristötekijöillä, esimerkiksi lapsuudessa saaduilla virikkeillä ja ravinnolla, on suuri merkitys.


title: Rotu ja älykkyys

text: American Psychological Associationin (APA) asettaman työryhmän mukaan etnisten ryhmien mitattujen älykkyyserojen syyt ovat tuntemattomat. Sosiaalisen kerrostuneisuuden ja kulttuurin merkitystä korostavat selitykset saattavat olla paikkansapitäviä, mutta niiden tueksi on hyvin vähän empiiristä todistusaineistoa. Geneettisiin eroihin pohjaaville selityksille ei APA:n raportin mukaan ole lainkaan suoraa empiiristä todistusaineistoa.


title: Rotu ja älykkyys

text: Väitetään, ettei ero johdu älykkyysosamäärätestin rakenteesta. Sosioekonominen tilanne ei yksinään käy selitykseksi. On huomionarvoista, että useimmat tutkimukset on tehty Yhdysvalloissa ja muissa kehittyneissä teollisuusmaissa. Tutkimuksia ei suoraan voida yleistää koko maapallon tilanteeseen. Amerikan afrikkalaisperäinen väestö ei edusta keskimääräistä otosta Afrikan populaatiosta, ja valtioiden väliset ympäristöolosuhteet vaihtelevat suuresti. Kehitysmaissa tehtyjen ÄO-mittausten alhaisten tulosten katsotaan suurelta osin perustuvan köyhyyteen ja muihin kehitysmaille tyypillisiin ongelmiin kuten väestön matalaan koulutustasoon, aliravitsemukseen ja sairauksien (esim. HIV, anemia, loiset) kielteiseen vaikutukseen.


title: Rotu ja älykkyys

text: Yhdysvalloissa ja Isossa-Britanniassa tehdyissä tutkimuksissa on todettu ruokavalion, jossa ei ole maito- ja lihatuotteita vahingoittavan lapsen kehitystä. Allen antoi kritiikkiä sen jälkeen, kun hän tutkimuksissaan huomasi vain kahden lusikallisen lihaa päivittäin vaikuttavan köyhyydessä elävien afrikkalaislasten psyykkiseen ja fyysiseen hyvinvointiin oleellisesti. Kahden vuoden tutkimusjakson aikana lasten lihaskehitys lähes kaksinkertaistui ja heidän älyllisissä lahjoissaan tapahtui huimaa kehitystä. Lapsista tuli myös aktiivisempia, puheliaampia ja leikkisimpiä koulussa.


title: Rotu ja älykkyys

text: Yhdysvalloissa on esitetty myös näkemyksiä, että mustien heikko menestys ÄO-testeissä olisi seurausta muun muassa siitä, että afroamerikkalainen kulttuuri ei perinteisesti arvosta akateemista ja älyllistä menestystä ja vaalii kasvuympäristöä, joka vaikuttaa haitallisesti älykkyysosamäärää nostaviin tekijöihin.


title: Rotu ja älykkyys

text: Samoin on myös katsottu, että rasismi vahvistaa kielteisiä vaikutuksia. John Ogbu on kehittänyt oletuksen, jonka mukaan musta vähemmistö on Yhdysvalloissa hieman vastaavanlaisessa asemassa kuin muun muassa alemmat kastit Intian järjestelmässä. Monet kulttuuriantropologit ovat lisäksi esittäneet, että älykkyys on kulttuurillinen käsite. Jotkut kulttuurit arvostavat esimerkiksi suoritusnopeutta ja kilpailua enemmän kuin toiset. Nekin tutkijat, jotka katsovat geneettisten tekijöiden vaikuttavan havaittuihin eroihin, myöntävät ympäristötekijöiden selittävän osaltaan ÄO-tulosten vaihtelua.


title: Rotu ja älykkyys

text: On myös katsottu olevan perintötekijöistä riippumattomia biologisia seikkoja, joilla on vaikutusta asiaan. Näitä ovat esimerkiksi alipainoisina syntyneiden lapsien määrän kasvu ja rintaruokinnan harvinaisuus mustien keskuudessa verrattuna valkoiseen väestöön. Näillä on katsottu olevan vaikutusta ÄO-eroihin.


title: Rotu ja älykkyys

text: On myös esitetty näkemyksiä, että valkoisen väestön ja etenkin itä-aasialaisten älykkyys olisi seurausta heidän kulkeutumisestaan vuosituhansien saatossa kylmien alueitten halki matkallaan Afrikasta nykyisille asuinseuduilleen. Alueilla, jossa on selkeät vuodenajat, vain tietoiseen ennakkosuunnitteluun kykenevät säilyvät hengissä talven yli. Täten luonnonvalinta olisi jalostanut valkoisia ja aasialaisia verrattuna ihmisen alkukotiin jääneisiin negroideihin.


title: Rotu ja älykkyys

text: Jotkut tutkijat ovat arvelleet, että aškenasijuutalaisten korkeana pidetty älykkyys on seurausta historian saatossa tapahtuneesta vainosta ja sosiaalisesta valinnasta, jotka jättivät jälkensä heidän perintötekijöihinsä.


title: Rotu ja älykkyys

text: Tutkimussuuntauksen kritiikki kohdistuu sekä rotumäärittelyjen epätieteellisyyteen että älykkyyden määrittelyn vaikeuteen.


title: Rotu ja älykkyys

text: Älykkyysosamäärätestejä on kritisoitu ja on kyseenalaistettu niiden pätevyys kognitiivisten kykyjen mittaamisessa. Niiden on väitetty olevan osin kulttuurisidonnaisia, ja koulutuksen tason on väitetty vaikuttavan tuloksiin. Näin ei-länsimaiset kulttuurit sekä yhteiskunnan alemmat sosiaaliset kerrostumat länsimaisessa yhteiskunnassa olisivat länsimaisiin koulutettuihin ihmisiin verrattuna eriarvoisessa asemassa testejä tehtäessä. Kuitenkin Itä-Aasian kulttuureista esimerkiksi Kiinan ja Japanin väestön katsotaan olevan etulyöntiasemassa, koska heidän käyttämänsä kuvakirjoitusjärjestelmä harjaannuttaa ihmisen nuoresta pitäen ÄO-testissä menestystä lisääviin kykyihin. Itäaasialainen väestö onkin menestynyt keskimäärin kaikista parhaiten älykkyysosamäärämittauksissa. Toisaalta myös Yhdysvalloissa syntyneet itäaasialaista sukujuurta olevat saavat ÄO-testeissä valkoisia amerikkalaisia keskimäärin parempia tuloksia, vaikka eivät tunnekaan aasialaisia kirjoitusjärjestelmiä. Osa ongelmallisista muuttujista on pyritty rajaamaan pois tutkimuksissa, jotka vertailevat älykkyysosamääriä, mutta kaikkien kohdalla se ei ole mahdollista, ja tutkimukset vaihtelevat muutenkin tässä suhteessa.


title: Rotu ja älykkyys

text: On myös huomattu, että nuoremmat sukupolvet saavat vanhempia sukupolvia parempia tuloksia ÄO-testeissä. Tätä ilmiötä kutsutaan James R. Flynnin mukaan Flynnin ilmiöksi. Ilmiötä on selitetty muun muassa koulutuksen ja ravinnon saatavuuden ja laadun parantumisella. Flynnin ilmiöstä johtuvat sukupolvierot ja rotujen väliset erot ÄO-tuloksissa johtuvat ilmeisesti eri syistä, mutta Flynnin mukaan ilmiö on relevantti myös rotueroja koskevassa tutkimuksessa, koska se osoittaa suurten, ympäristöstä johtuvien ÄO-muutosten olevan mahdollisia. Köyhyys ja siihen liittyvät riskitekijät kuten heikompi ravitsemus ja muut sosiaaliset epäkohdat sekä esimerkiksi perheväkivallan aikaansaamat psyykkiset häiriöt voivat ehkäistä lapsen älykkyyden normaalia kehitystä. Suhteellisen korkean älykkyysosamäärän omaavien ihmisten on todettu menestyvän elämässään keskimääräistä paremmin, kärsivän vähemmän sosiaalisista ongelmista ja elävän pitemmän ja hyvinvoivemman elämän, minkä on katsottu osaksi perustuvan siihen, että elinolot ja ympäristön vaikutukset ovat alusta pitäen olleet myönteisiä ja kannustavia.


title: Rotu ja älykkyys

text: Älykkyysosamäärän käyttöä kritisoivat ovat syyttäneet menetelmää kulttuuri- ja koulutussidonnaisuudesta ja huomauttaneet mahdollisuudesta harjaantua testien teossa. Nykyisin useat tutkijat ovat kyseenalaistaneet myös ihmisten luokittelun rodun perusteella, koska heidän mukaansa rotu-käsitteellä voidaan selittää vain pieni osa ihmisyksilöiden välisistä geneettisistä eroista. Muun muassa American Anthropological Associationin ja Yhdysvaltain tiedeakatemian Institute of Medicinen kannanottojen mukaan rotujaotteluilla ei ole minkäänlaista biologista pohjaa. Toisaalta rotujaotteluja on puolustettu sillä perusteella, että DNA-analyysilla voidaan luotettavasti luokitella ihmiset ryhmiin, jotka vastaavat pitkälle perinteisiä rotutypologioita.


title: Liv Ullmann

text: Liv Johanne Ullmann (s. 16. joulukuuta 1938 Tokio, Japani) on norjalainen näyttelijä, kirjailija ja elokuvaohjaaja.


title: Liv Ullmann

text: Liv Ullmann syntyi Tokiossa, jossa hänen insinööri-isänsä työskenteli tuolloin. Perhe muutti Kanadaan toisen maailmansodan puhjettua ja palasi Norjaan, kun Ullmann oli kuusivuotias. Hän kasvoi Trondheimissa, Norjassa. Hän on asunut myös New Yorkissa monta vuotta.


title: Liv Ullmann

text: Ullmann opiskeli näyttelijäksi Lontoossa Webber Douglas Academyssa. Ennen elokuvauraansa hän esiintyi näyttämöllä Stavangerissa ja Oslossa.


title: Liv Ullmann

text: Ullmann nousi kansainväliseen kuuluisuuteen Ingmar Bergmanin elokuvissa, mutta hän on esiintynyt myös muissa ruotsalaisissa ja ulkomaisissa elokuvissa, kuten Jan Troellin ohjauksessa elokuvissa "Maastamuuttajat" ja "Raivaajat".


title: Liv Ullmann

text: Ullmann näytteli yhdeksässä Ingmar Bergmanin ohjaamassa elokuvassa. Ullmannilla on Bergmanin kanssa yhteinen tytär, kirjailija Linn Ullmann. Heidän suhteestaan on tehty dokumenttielokuva "Liv ja Ingmar".


title: Kerberos (täsmennyssivu)

text: Kerberos voi viitata seuraaviin asioihin:


title: Skepticism

text: Skepticism on suomalainen erittäin hidasta funeral doomia, yhtä doom metallin alagenreistä soittava yhtye. Yhtye on perustettu 1991.


title: Kuuma linja

text: Kuuma linja on puhelin- tai tietoliikennelinja, joka on varattu vain yhtä yhteyttä varten.


title: Kuuma linja

text: Kuuluisin kuuma linja avattiin 20. kesäkuuta 1963 Yhdysvaltain ja Neuvostoliiton johtajien välille kylmän sodan aikana. Vallalla on yleisesti ollut väärinkäsitys, että kyseessä oli puheyhteys. Yhteys oli kuitenkin kaukokirjoitinyhteys eli telex. Katsottiin että puhelimitse tapahtuvassa yhteydenpidossa on liiaksi väärinkäsityksen vaaraa, ja toisaalta puhelinten suojaus salakuuntelulta oli kehittymätöntä. Kuuman linjan toiminta tarkistettiin kerran tunnissa testiviesteillä.


title: Kuuma linja

text: Kuuma linja perustettiin, kun Yhdysvaltojen presidentin John F. Kennedyn ja Neuvostoliiton Nikita Hruštšovin välinen yhteydenpito Kuuban ohjuskriisin aikana vuonna 1962 oli ollut vaarallisen hidasta. Kuumaa linjaa käytettiin ensimmäisen kerran 1967 kuuden päivän sodan aikana.


title: Kuuma linja

text: Linjan tarkasta reitistä ei ole julkistettua tietoa, mutta tiettävästi kaapeliyhteys kulki Suomen kautta. Ensin sen reitti oli Moskovasta Tallinnaan, sieltä Porkkalaan ja ilmajohtoa myöten Helsinkiin, jossa sen yksi solmukohta oli puhelinkonttori Postitalon kolmannessa kerroksessa. Sen jälkeen se kulki maajohtona Espoon, Vihdin, Lohjan, Suomusjärven kautta Turkuun, josta se lähti merikaapelina Tukholmaan. Myöhempi reitti kulkikin Moskovasta Leningradin kautta Lappeenrantaan, Kouvolaan, Lahteen ja Helsinkiin. Lisäksi oli käytössä radioyhteyteen perustunut varalinja, joka kulki Marokon Tangerin kautta.


title: Kuuma linja

text: Reitin kulkua on arvioitu sen katkeamista koskevien uutisten perusteella. Katkeamisia sattui Suomessa usein esimerkiksi maankaivuutöiden yhteydessä. Katkeamisia tapahtui myös ulkomailla, esimerkiksi Tanskassa neuvostoliittolainen alus katkaisi kaapelin vetäessään hiekkasärkälle ajautunutta alusta irti.


title: Kuuma linja

text: Linja toimi Suomen kautta vuoteen 1978, jolloin kaapeli ja radioyhteyteen perustunut varalinja korvattin kahdella satelliittiyhteydellä. Alkuperäinen Suomen kautta kulkenut kaapeliyhteys oli vielä tämän jälkeen vuoteen 1988 varayhteytenä. Silloin Neuvostoliitto suostui Yhdysvaltojen jo aiemmin toivomaan telex-yhteyden lopettamiseen, ja tilalle tulivat telefaksit. Vuodesta 2008 kuuma linja on toiminut sähköpostiyhteytenä suojatussa verkossa.


title: Kuuma linja

text: Elokuvissa esitettiin usein, että kuuman linjan kummassakin päässä olisi ollut punaisen värinen puhelin, vaikka todellisuudessa se ei ollut lainkaan puhelinyhteys.


title: Plastiikkakirurgia

text: Plastiikkakirurgia tarkoittaa korjaavaa kirurgiaa, jolla muokataan kehon epämuodostumia tai kehoon tulleita vammoja mahdollisimman normaaleiksi ja toimiviksi. Plastiikkakirurgia jaetaan kahteen alueeseen. Rekonstruktiiviseen plastiikkakirurgiaan, jolla pyritään palauttamaan ruumiinosan toiminta mahdollisimman normaaliksi ja samalla myös normaalin näköiseksi, ja kosmeettiseen tai esteettiseen kirurgiaan, jolla pyritään muuttamaan ruumiinosan toiminta tai ulkonäkö asiakkaan toiveiden mukaiseksi. Rekonstruktiivisen ja kosmeettisen kirurgian raja on kuitenkin hyvin häilyvä. Kosmeettista plastiikkakirurgiaa ei periaatteessa tehdä julkisen terveydenhuollon piirissä.


title: Plastiikkakirurgia

text: Termi tulee kreikan kielen sanasta "plastikos," suomeksi "muokata" tai "muotoilla", eikä sillä ole siinä mielessä suoraa yhteyttä muoviin tai ”muoviseen” leikkaukseen, joihin se helposti yhdistetään.


title: Plastiikkakirurgia

text: Viime vuosina kosmeettinen plastiikkakirurgia on ollut vahvassa nousussa, sillä tekniikat ovat parantuneet ja halventuneet. Myös aiheeseen liittyvät draamasarjat ja tosi-TV-sarjat, joissa ihmisille suoritetaan täydellinen muodonmuutos, ovat lisänneet leikkausten muodikkuutta.


title: Plastiikkakirurgia

text: Suomessa esteettiseen plastiikkakirurgiaan erikoistuminen ei ole mahdollista.


title: Plastiikkakirurgia

text: Ennen potilasvahinkolain muutosta vuonna 1999 esteettinen kirurgia ei ollut Suomessa lain piirissä, mutta nykyisin sitä pidetään terveyden- ja sairaanhoitoon kuuluvana. Potilasvakuutuskeskus myöntää kuitenkin korvausta vain silloin, kun leikkaus on tehty väärällä menetelmällä ja Suomessa. Jos asiakas on tyytymätön esimerkiksi leikatun nenän ulkonäköön, hän joutuu turvautumaan kuluttaja-asiamieheen. Esteettisen kirurgian toimenpiteisiin liittyy merkittäviä riskejä. Esimerkiksi joka kolmas rintaimplanttileikkauksessa käynyt on kokenut ongelmia, ja joka viides leikkaus joudutaan uusimaan. Myös kosmeettisen kirurgian markkinointi on ajoittain ollut asiatonta, ja sitä on esimerkiksi kohdistettu alaikäisiin. Kuluttaja-asiamies on tällöin joutunut puuttumaan markkinointiin.


title: Yhdysvaltain korkein oikeus

text: Yhdysvaltain korkein oikeus on Yhdysvaltain liittovaltion korkein oikeusaste. Korkeimman oikeuden nimestä käytetään lyhenteitä SCOTUS ("Supreme Court of the United States") ja USSC ("United States Supreme Court"). Syyskuussa 1789 perustettu ja toimintansa 2. helmikuuta 1790 aloittanut tuomioistuin on määritelty Yhdysvaltain perustuslaissa. Korkeimman oikeuden jäsenet nimittää Yhdysvaltain presidentti eliniäksi, ja nimittäminen edellyttää myös senaatin hyväksyntää. Tuomareita on yhdeksän, joista yksi toimii puheenjohtajana. Nykyinen puheenjohtaja on presidentti George W. Bushin vuonna 2005 tehtävään nimittämä John Roberts.


title: Yhdysvaltain korkein oikeus

text: Korkein oikeus tekee tuomioistuimia sitovia ennakkopäätöksiä ja voi tutkia lakien perustuslainmukaisuutta. Vuoden 1810 Fletcher vastaan Peck -ennakkotapauksen jälkeen korkein oikeus on voinut kumota osavaltioiden lainsäädäntöä siltä osin kuin sitä voidaan pitää perustuslain vastaisena.


title: Yhdysvaltain korkein oikeus

text: Tuomioistuimen jäsenillä ei ole muodollisia pätevyysvaatimuksia, ei edes vaatimusta tietyn iän ylittämisestä, mutta kaikki tehtävään nimitetyt ovat olleet lakimiehiä. Aluksi tuomareita oli kuusi, ja 1800-luvulla Yhdysvaltain kongressi muutti määrää viisi kertaa. Enimmillään paikkoja oli kymmenen. Vuonna 1937 presidentti Franklin D. Roosevelt esitti, että paikkoja voisi lisätä viiteentoista asti ja uusi paikka täytettäisiin silloin, kun joku tuomareista ylittää 70 vuoden iän eikä suostu jäämään eläkkeelle. Kongressi kuitenkin hylkäsi ehdotuksen.


title: Yhdysvaltain korkein oikeus

text: Vuosittain korkein oikeus vastaanottaa noin 8 000 valitushakemusta, joista suulliseen käsittelyyn se hyväksyy alle sata, ja noin sata muuta tapausta se ratkaisee ilman suullista käsittelyä. Tapauksen hyväksymiseen tarvitaan neljä yhdeksästä tuomarista. Oikeuden ei tarvitse perustella, miksi se hyväksyy tai hylkää tapauksen.


title: Yhdysvaltain korkein oikeus

text: Käsittelyyn hyväksytyn oikeustapauksen molempien osapuolten lakimiehet esittävät oikeudelle argumenttinsa ensin kirjallisesti ja sitten suullisesti, minkä jälkeen oikeus tekee alustavan päätöksen yksityisesti. Päätökseen tarvitaan vähintään viisi tuomaria, joista yksi kirjoittaa enemmistön mielipiteen. Mielipiteen kirjoittaa joko puheenjohtaja tai tämän valitsema tuomari, paitsi silloin, kun puheenjohtaja itse kuuluu vähemmistöön, jolloin enemmistön mielipiteen kirjoitaa virka-ajaltaan vanhin tuomari.


title: Yhdysvaltain korkein oikeus

text: Muiden enemmistössä olevien tuomareiden nimet voidaan lisätä valmiiseen lausuntoon, mutta he voivat myös kirjoittaa yhtyvän mielipiteen ("concurring opinion"), jos he ovat samaa mieltä päätöksestä, mutta eri mieltä sen perusteluista. Vähemmistössä olevat tuomarit voivat kirjoittaa eriävän mielipiteen ("dissenting opinion"). Lausuntoja voi olla yhteensä yhdeksän, mutta usein oikeuden jäsenet littyvät joko enemmistö- tai vähemmistömielipiteeseen. Oikeuden päätös voidaan julkaista myös niin sanottuna "per curiam" -lausuntona, jolloin sitä ei nimetä kenellekään yksittäiselle tuomarille.


title: Yhdysvaltain korkein oikeus

text: Tapausten suulliset käsittelyt ovat vapaita yleisölle, mutta paikkoja on rajoitetusti. Oikeussaliin ei saa viedä elektronisia laitteita kuten kännyköitä tai kameroita. Päätökset julkaistaan virallisena sarjana nimeltä "United States Reports" sekä korkeimman oikeuden internetsivustolla. Siellä julkaistaan myös julkisten istuntojen äänitallenteet ja niiden litteraatiot. Oikeuden istunnot on nauhoitettu ja arkistoitu maan kansallisarkistoon vuodesta 1955 lähtien. 1990-luvulle asti tuomioistuin kielsi niiden julkisen esittämisen.


title: Yhdysvaltain korkein oikeus

text: Korkeimman oikeuden jäsen Antonin Scalia kuoli yllättäen helmikuussa 2016. Scalia kuului oikeuden konservatiivisiin jäseniin, ja hänen kuolemansa pelättiin voivan halvaannuttaa oikeuden toiminnan, sillä kahdeksan tuomarin kokoonpanolla äänestys saattaa jäädä tasatilanteeseen, jolloin voimaan jää alemman oikeusasteen päätös.


title: Yhdysvaltain korkein oikeus

text: 16. maaliskuuta 2016 presidentti Barack Obama nimitti Scalian tilalle Kolumbian piirikunnan valitustuomioistuimen puheenjohtajan Merrick Garlandin, mutta republikaanienemmistöisen senaatin republikaaniryhmän johtaja Mitch McConnell ilmoitti, ettei senaatti aio käsitellä Garlandin valintaa lainkaan tämän presidenttikauden aikana. Republikaanien poikkeuksellinen päätös kieltäytyä käsittelemästä presidentin asettamaa tuomariehdokasta herätti paljon kritiikkiä etenkin demokraattisenaattorien taholta. Garlandia on kuvattu poliitisesti maltilliseksi. Garlandin nimitys vanheni käsittelemättömänä 114. kongressikauden päätyttyä vuoden 2017 alussa.


title: Yhdysvaltain korkein oikeus

text: Vuoden 2017 alussa presidentin virkaan astunut Donald Trump valitsi 31. tammikuuta 2017 ehdokkaakseen Scalialta vapaaksi jääneelle paikalle konservatiivisen vetoomustuomioistuimen tuomarin Neil Gorsuchin Denveristä. Senaatti vahvisti nimityksen 7. huhtikuuta äänin 54 – 45.


title: Kirkonlattia

text: Kirkonlattia on kansanomainen nimitys laakeille ja laaja-alaisille kivilatomuksille, jotka ovat ihmisen tekemiä ja lähinnä pronssikaudelle ajoittuvia. Kirkonlattialatomukset ovat ilmeisesti kiviröykkiöhautoihin eli hiidenkiukaisiin verrattavia hautarakennelmia, mutta muodoltaan poikkeuksellisia. Kuuluisimpia on Satakunnassa Sammallahdenmäellä "Kirkonlaattiaksi" kutsuttu iso neliskulmainen latomus joka on ajoitettu pronssikaudelle.


title: Albert Schweitzer

text: Albert Schweitzer (14. tammikuuta 1875 – 4. syyskuuta 1965) oli saksalais-ranskalainen (elsassilainen) teologi, muusikko, musiikkitieteilijä, filosofi ja lääkäri. Hänelle myönnettiin vuoden 1952 Nobelin rauhanpalkinto.


title: Albert Schweitzer

text: Schweitzer syntyi Elsassissa, silloisessa Saksassa, nykyisessä Ranskassa. Hän opiskeli filosofiaa ja teologiaa Strasbourgin yliopistossa ja väitteli tohtoriksi filosofiasta vuonna 1899 ja teologiasta 1900. Vuonna 1905 hän ilmoitti kutsumuksensa olevan lähetystyössä, ja vuonna 1913 hän valmistui tohtoriksi lääketieteestä.


title: Albert Schweitzer

text: Schweitzer oli myös taitava urkuri, ja hän kirjoitti kirjoja musiikinteoriasta. Hän toimi urkurina Strabourgissa opiskeluaikanaan vuodesta 1893 alkaen.


title: Albert Schweitzer

text: Schweitzer työskenteli suuren osan elämästään Ranskan valloittamassa Lambarénéssa, nykyisen Gabonin alueella. Yhdessä sairaanhoitaja-vaimonsa kanssa hän pyöritti pienen lähetysaseman sairaalaa, jota hän rahoitti ensin itse ja myöhemmin lahjoitusvaroilla. Sairaalassa hoidettiin spitaalisia ja unitaudin vaivaamia.


title: Albert Schweitzer

text: Schweitzer sai vuoden 1952 Nobelin rauhanpalkinnon, joka kuitenkin luovutettiin hänelle vasta vuonna 1953. Hänen palkinnonmyöntämistilaisuudessa pitämänsä puhe, "Das Problem des Friedens in der heutigen Welt" (Rauhan ongelma nykyisessä maailmassa) on levinnyt laajalle.


title: Albert Schweitzer

text: Schweitzerilla oli yksi tytär. Sen jälkeen kun Schweitzerin vaimo kuoli vuonna 1957, hän vietti suurimman osan ajastaan Lambarénéssa. Hän kuoli Lambarénén sairaalassa 90-vuotiaana. Hän oli sukua Jean-Paul Sartrelle.


title: Albert Schweitzer

text: Vaikka Schweitzer oli pappi ja lääkäri, Pariisin lähetysseura hylkäsi hänen anomuksensa päästä lähetyssaarnaajaksi hänen teologisten mielipiteidensä takia. Hän esimerkiksi kannatti näkemystä, jonka mukaan Jeesus ja hänen opetuslapsensa odottivat pikaista maailmanloppua. Schweitzerin mukaan Jeesus ei pitänyt itseään Messiaana. Schweitzer kyseenalaisti Jeesuksen pyhyyden, hänen ihmetekonsa ja ylösnousemuksensa. Schweitzer edusti teologista näkemystä, jota kutsutaan nimellä liberaaliteologia. Schweitzer kuitenkin halusi henkilökohtaisessa elämässään seurata Jeesuksen korkealle asettamia eettisiä vaatimuksia. Schweitzerin teologia sijoittuu teismin ja panteismin väliin.


title: Albert Schweitzer

text: Hänen teologiansa herätti arvostelua kirkon piirissä ja on käyty keskustelua siitä, voidaanko häntä ylipäätään pitää kristittynä. Schweitzerin teologisena päätyönä voidaan pitää vuonna 1906 julkaistua kirjaa "Geschichte der Leben-Jesu-Forschung".


title: Albert Schweitzer

text: Schweitzerin mielestä länsimäinen yhteiskunta oli matkalla rappiotaan kohti koska se oli hukannut olemassaolonsa eettisen perustan: "elämän suojelemisen." Hänen ajattelussaan on yhtymäkohtia esimerkiksi Leo Tolstoin ja Friedrich Nietzschen ajatteluun. Jotkut vertasivat hänen kirjoituksiaan myös eläintensuojelupyhimys Fransiskus Assisilaiseen.


title: Albert Schweitzer

text: Saatuaan rauhanpalkinnon 1952 Schweitzer, joka oli siihen asti välttänyt politiikkaa, alkoi näkyvästi vastustaa ydinkokeita ja ydinpommia yhdessä Albert Einsteinin ja Bertrand Russellin sekä monien muiden tunnettujen tiedemiesten kanssa. Schweitzer piti aiheesta puheen, joka radioitiin 140 maahan, ja vuonna 1958 hän oli mukana allekirjoittamassa tuhansien tiedemiesten kanssa Linus Paulingin keräämän ydinkokeiden vastaiseen addressin, joka ojennettiin YK:n pääsihteerille.


title: Albert Schweitzer

text: Myöhemmin jotkut ovat syyttäneet Schweitzeria kolonialisteille tyypillisestä ylenkatsovasta suhtautumisesta afrikkalaisiin. Hän vastusti esimerkiksi Gabonin itsenäistymistä "liian varhaisena". Edgar Berman on siteerannut Schweitzerin puhetta vuodelta 1960, jossa tämä sanoo muun muassa: "Mikään yhteisö ei voi siirtyä keskiajasta suoraan teolliseksi valtioksi ilman maatalouteen perustuvan yhteiskunnan kohottavaa vaikutusta". Chinua Acheben mukaan Schweitzer on sanonut: "Afrikkalainen on totisesti minun veljeni, mutta pikkuveljeni", mistä Achebe kritisoi häntä.


title: Albert Schweitzer

text: Schweitzerin sairaalassa ei koulutettu afrikkalaista henkilökuntaa, vaan kaikki lääkärit ja hoitajat tulivat Euroopasta. Vuonna 1963 afrikkalainen ajattelija totesi Newsweek-lehdelle: "Schweitzer on tehnyt hienoa humanitaarista työtä, mutta 50 vuoden aikana Afrikka on muuttunut, Schweitzer ei."


title: Hiidenkivi

text: Hiidenkivi voi tarkoittaa seuraavia asioita:


title: Torsten Stålhandske

text: Torsten Stålhandske (1. syyskuuta 1593 Porvoon pitäjä – 21. huhtikuuta 1644 Haderslev) oli suomalainen Ruotsin armeijassa palvellut ratsuväen kenraali ja hakkapeliittojen päällikkö kolmikymmenvuotisen sodan aikana.